Dírítear an Cinneadh seo chuig an gCoimisiún.

Tiocfaidh an Cinneadh seo i bhfeidhm ar dháta a ghlactha agus rachaidh sé in éag an 31 Nollaig 2023.

An seasamh atá le glacadh thar ceann an Aontais sa Chomhchoiste arna bhunú leis an gComhaontú maidir leis an Limistéar Eorpach Eacnamaíoch a mhéid a bhaineann le leasú a dhéanamh ar Phrótacal 4 a ghabhann leis an gComhaontú sin, bunófar é ar an dréachtchinneadh ón gComhchoiste.

(9)Dá bhrí sin, ba cheart seasamh an Aontais sa Chomhchoiste a bhunú ar an dréachtchinneadh,

(8)Thosaigh an tAontas agus stáit CSTE ag cur na rialacha idirthréimhseacha i bhfeidhm eatarthu féin ón 1 Meán Fómhair 2021 ar aghaidh agus, dá bhrí sin, is iomchuí Cinneadh Chomhchoiste LEE a chur i bhfeidhm go cúlghabhálach, ón 1 Meán Fómhair 2021 ar aghaidh faoi na coinníollacha dá bhforáiltear in Airteagal 4 den Chinneadh sin, chun comhsheasmhacht a áirithiú i gcur i bhfeidhm rialacha tionscnaimh laistigh de LEE,

(7)Ag an gcruinniú a bhí ag Comhchoiste LEE maidir le saorghluaiseacht earraí an 30 Meitheamh 2021, dhiúltaigh stáit CSTE, ar chúiseanna teicniúla, téacs an dréachtchinnidh ó Chomhchoiste LEE a ghlac Comhairle an Aontais Eorpaigh, rud a rinne dísciú ar an gCinneadh ó Chomhairle an Aontais Eorpaigh. Dá bhrí sin, bunófar le cinneadh ón gComhairle seasamh nua an Aontais i gComhchoiste LEE.

(6)Mar thoradh ar an bplé maidir leis an gCoinbhinsiún a leasú, tá tacar nua rialacha tionscnaimh atá nuachóirithe agus níos solúbtha ann atá le hionchorprú sa Choinbhinsiún. Chomhaontaigh Páirtithe LEE tacar malartach rialacha tionscnaimh a chur i bhfeidhm a luaithe is féidir, agus na rialacha sin bunaithe ar na rialacha sa Choinbhinsiún leasaithe, a fhéadfar a úsáid go déthaobhach, mar rialacha tionscnaimh de mhalairt ar na rialacha tionscnaimh sin a leagtar síos sa Choinbhinsiún (‘Rialacha idirthréimhseacha’), go dtí go dtabharfar an leasú ar an gCoinbhinsiún i gcrích agus go dtiocfaidh an leasú sin i bhfeidhm. Chuige sin, déanfar foráil leis an gcinneadh freisin maidir leis na Rialacha idirthréimhseacha.

(5)Thug an tAontas an Coinbhinsiún réigiúnach maidir le rialacha tionscnaimh fabhracha Uile-Eora-Mheánmhara (‘an Coinbhinsiún’) i gcrích le Cinneadh 2013/94/AE ón gComhairle agus tháinig sé i bhfeidhm i ndáil leis an Aontas an 1 Bealtaine 2012. Leagtar síos leis forálacha maidir le tionscnamh earraí a thrádáiltear faoi na comhaontuithe saorthrádála déthaobhacha ábhartha arna dtabhairt i gcrích idir na Páirtithe Conarthacha sa Choinbhinsiún, ar forálacha iad a mbeidh feidhm acu gan dochar do na prionsabail a leagtar síos sna comhaontuithe déthaobhacha sin.

(4)Is iomchuí an seasamh atá le glacadh thar ceann an Aontais sa Chomhchoiste a bhunú, ós rud é go mbeidh éifeachtaí ceangailteacha dlíthiúla ag an gcinneadh san Aontas.

(3)Le linn an chéad chruinnithe eile a bheidh aige, roimh dheireadh 2023, glacfaidh an Comhchoiste cinneadh lena leasófar Prótacal 4 (‘cinneadh’).

(1)Rinne an tAontas Comhaontú maidir leis an Limistéar Eorpach Eacnamaíoch (‘Comhaontú LEE’) a thabhairt i gcrích le Cinneadh 94/1/CEGC, CE ón gComhairle agus ón gCoimisiún agus tháinig sé i bhfeidhm an 1 Eanáir 1994.

Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de,

maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gComhaontú maidir leis an Limistéar Eorpach Eacnamaíoch, a mhéid a bhaineann le leasú a dhéanamh ar Phrótacal 4 a ghabhann leis an gComhaontú sin, is é sin an prótacal maidir le rialacha tionscnaimh

Ós rud é go leasófar Comhaontú LEE leis an ngníomh ón gComhchoiste, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

Is modheolaíocht oiriúnaithe, go príomha, atá sna leasuithe ar na rialacha liosta in earnáil na n‑earraí talmhaíochta agus na n‑earraí talmhaíochta próiseáilte gan difear a dhéanamh do shubstaint na rialacha. Is i meáchan a shloinnfear na tairseacha reatha agus ní i luach, faoi mar a shloinntear iad faoi láthair. Tá an critéar sin níos oibiachtúla agus níos éasca a rialú ag údaráis chustaim. Simpliú na rialacha táirgeshonracha maidir le táirgí tionsclaíochta, ba cheart nach mbeadh ach tionchar teoranta ag an simpliú sin ar ioncaim ó dhleacht chustaim, toisc gur athruithe foinsithe, i gcuid mhaith cásanna, an toradh a bheidh orthu seachas méadú ar allmhairí fabhracha ó thíortha an Choinbhinsiúin Réigiúnaigh maidir le rialacha tionscnaimh fabhracha Uile-Eora-Mheánmhara, rud a chuirfí in ionad allmhairí a bhí faoi réir dleachtanna allmhairiúcháin roimhe sin. Ní féidir, dá bhrí sin, tionchar na n‑athruithe sin ar ioncam ó dhleacht allmhairiúcháin a chainníochtú. Ó thaobh na trádála de agus ó thaobh thionchar na n‑athruithe ar úsáid an chórais um fhabhair de, sna maoluithe a sholáthraítear sna rialacha nua leagtar béim ar an lánpháirtíocht eacnamaíoch sa limistéar iomlán, cuir i gcás san earnáil teicstílí ina bhfuil úsáid an chórais um fhabhair an-ard cheana féin. Na rialacha feabhsaithe maidir le teicstílí agus carnadh, tá siad beartaithe, go príomha, chun feabhas a chur ar an lánpháirtíocht réigiúnach atá ann cheana agus ar infhaighteacht na n‑ábhar laistigh den limistéar, agus ní chun cead a thabhairt tuilleadh ábhair neamhthionscnaimh a allmhairiú ó lasmuigh den limistéar.

Cé go leasaítear na forálacha maidir le haisíocaíocht dleachta, coinnítear ar bun an toirmeasc ar aisíocaíocht dleachta san earnáil teicstílí agus éadaigh, atá fós ar cheann de na príomhearnálacha trádála i limistéar an Choinbhinsiúin Réigiúnaigh maidir le rialacha tionscnaimh fabhracha Uile-Eora-Mheánmhara. Déantar códú ar an status quo leis na rialacha leasaithe tríd an toirmeasc atá i bhfeidhm faoi láthair maidir le roinnt Páirtithe Conarthacha a choinneáil ar bun. Is é is aidhm don ghinearálú atá beartaithe ar an gcarnadh iomlán i limistéar an Choinbhinsiúin Réigiúnaigh maidir le rialacha tionscnaimh fabhracha Uile-Eora-Mheánmhara, na patrúin trádála, mar aon lena gcomhlántacht, atá ann faoi láthair laistigh den limistéar a neartú ach níor cheart, trína bhíthin, aon difear suntasach a dhéanamh do na dleachtanna custaim a bhailítear san Aontas ós rud é go mbeidh ar tháirgí atá faoi réir carnadh, go mbeidh orthu an ceanglas atá orthu féin maidir le breisluach sa limistéar a chomhlíonadh chun tairbhiú d’fhabhair, faoi mar atá sé faoi láthair.

Na hathruithe sin sa Choinbhinsiún Réigiúnach maidir le rialacha tionscnaimh fabhracha Uile-Eora-Mheánmhara, níl aon tionchar intomhaiste acu ar bhuiséad an Aontais ós rud é go mbaineann a raon feidhme go príomha le héascú na trádála agus comhdhlúthú cleachtas nua-aimseartha ag údaráis chustaim. Déantar foráil leo maidir le héascú roghnach sna réimsí atá fós faoi inniúlacht na n‑údarás gan tionchar a imirt ar shubstaint na rialacha (deighilt chuntasaíochta, cruthúnais ar thionscnamh, meánú). Déantar foráil le gnéithe áirithe den simpliú (amhail laghdú na gcritéar soithí) maidir le níos mó intuarthachta trí dheireadh a chur le coinníollacha atá deacair d’údaráis chustaim a rialú faoi láthair agus tagraíonn gnéithe eile de na gnéithe sin (neamhathrú) do lóistíocht gan difear a dhéanamh do shubstaint na rialacha.

Bailíocht an chruthúnais ar thionscnamh: déantar foráil leis maidir le níos mó trócaire i leith ghluaiseacht na dtáirgí tionscnaimh, tríd an mbailíocht a mhéadú ó 4 mhí go 10 mí).

Oibriú nó próiseáil leordhóthanach – Bonn meánluachanna: trí luach na n‑ábhar neamhthionscnaimh agus an praghas díreach ón monarcha a ríomh ar bhonn meánluachanna, agus luaineachtaí an mhargaidh á gcur san áireamh, is mó an méid intuarthachta a bheidh ann d’onnmhaireoirí,

Impleachtaí buiséadachaNa leasuithe atá beartaithe a bhaineann leis an tacar malartach maidir le rialacha tionscnaimh a thabhairt isteach, tá siad bunaithe ar an bprionsabal nuachóiriú a dhéanamh ar na rialacha tionscnaimh chun iad a ailíniú leis na treochtaí nua a socraíodh trí bhíthin na gComhaontuithe Saorthrádála a rinneadh le déanaí. Is gnéithe de shimpliú na nósanna imeachta custaim agus gnéithe den nuachóiriú is mó atá sna rialacha leasaithe sa Choinbhinsiún Réigiúnach maidir le rialacha tionscnaimh fabhracha Uile-Eora-Mheánmhara, amhail:

Is é an chéad fhomhír d’Airteagal 207(4) ba cheart a bheith ina bunús dlí don chinneadh atá beartaithe, i gcomhar le hAirteagal 218(9) CFAE.

Dá bhrí sin, is é an chéad fhomhír d’Airteagal 207(4) CFAE an bunús substainteach dlí don chinneadh atá beartaithe.

Baineann príomhchuspóir agus príomhábhar an ghnímh atá beartaithe leis an gcomhbheartas tráchtála.

An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe, gníomh a bhfuiltear ag glacadh seasamh ina leith thar ceann an Aontais.

Dá bhrí sin, is é Airteagal 218(9) CFAE an bunús dlí nós imeachta don chinneadh atá beartaithe.

An gníomh a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ina cheangal faoin dlí idirnáisiúnta i gcomhréir le hAirteagal 103, mír 1 de Chomhaontú LEE.

Is comhlacht é an Comhchoiste a bunaíodh le comhaontú, mar atá, Comhaontú LEE.

Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach a bhféadfaidís ‘tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’.

In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

I ndáil le teicstílí agus baill éadaigh, tugadh isteach roghanna nua maidir le próiseáil amach agus lamháltais. Tugadh isteach próisis nua chomh maith chun stádas tionscnaimh a thabhairt i dtaca leis na táirgí sin, go háirithe le haghaidh fabraic a mbeadh sé ag éirí níos fusa teacht uirthi. Ar deireadh, beidh feidhm ag carnadh déthaobhach iomlán maidir leis na táirgí sin. Leis an gcarnadh sin féadfar próiseáil arna déanamh ar ábhair theicstíle (i.e. fíodóireacht, sníomh etc.) a chur san áireamh sa phróiseas táirgeachta sa limistéar carntha.

Is é a bheidh mar thoradh ar na hathruithe sin uile rialacha liosta nuashonraithe nuachóirithe, rialacha liosta a fhágfaidh gur fusa, tríd agus tríd, an critéar le haghaidh stádas tionscnaimh táirge a chomhlíonadh. Ina theannta sin, leis an bhféidearthacht thuasluaite maidir le bonn meánluachanna a úsáid thar thréimhse ama chun an praghas díreach ón monarcha agus an luach neamhthionscnaimh a ríomh, cuirfear breis simplithe ar fáil d’onnmhaireoirí.

- scriosadh líon mór rialacha sonracha, ar maolú iad ón riail mar atá sa Chaibidil (Caibidlí 28, 35, 37, 38 agus 83 den Chóras Comhchuibhithe). Leis an gcur chuige is cothrománaí sin tugtar lánléargas níos simplí d’oibreoirí agus do lucht custaim;

- maidir le roinnt táirgí, an riail atá sa Chaibidil faoi láthair, is riail í a bhfuil coinníoll carntha dúbailte inti. Déantar coinníoll amháin de sin (Caibidlí 74, 75, 76, 78 agus 79 den Chóras Comhchuibhithe);

Tá táirgí talmhaíochta eile (i.e. olaí glasraí, cnónna, tobac) faoi réir rialacha is solúbtha atá oiriúnaithe don fhíorchás eacnamaíoch, go háirithe i gcás chaibidlí 14, 15, 20 (lena n‑áirítear ceannteideal 2008), 23, 24 den Chóras Comhchuibhithe. Leis an tacar rialacha malartach baintear amach cothromaíocht idir an foinsiú réigiúnach agus an foinsiú domhanda mar atá i gcás chaibidlí 9 agus 12. Rinneadh simpliú ar rialacha freisin (laghdú ar na heisceachtaí) i gcaibidlí 4, 5, 6, 8, 11, ex-13.

Leis an tacar rialacha malartach ardaíodh an tairseach le haghaidh meáchain (ó 20 % go 40 %) agus tugadh isteach an fhéidearthacht rogha mhalartach luacha nó meáchain a úsáid le haghaidh ceannteidil áirithe. Go háirithe, is iad na caibidlí agus ceannteidil an Chórais Chomhchuibhithe lena mbaineann an t‑athrú: ex-1302, 1704 (meáchan nó luach faoin riail mhalartach), 18 (1806: meáchan nó luach faoin riail mhalartach), 1901.

Is i luach, agus i luach amháin, a sloinneadh teorainn na n‑ábhar neamhthionscnaimh. Is i meáchan a shloinntear na tairseacha nua chun luaineacht i bpraghsanna agus luaineacht san airgeadra a sheachaint (e.g. ex caibidlí 19, 20, 2105, 2106) mar aon le teorainn áirithe le haghaidh siúcra (e.g. caibidil 8 nó Córas Comhchuibhithe 2202) a scriosadh.

Tá sé molta síneadh a chur le tréimhse bhailíochta an chruthúnais ar thionscnamh ó 4 mhí go 10 mí. Ba cheart go ndéanfadh sé foráil maidir le níos mó trócaire arís i leith ghluaiseacht na dtáirgí tionscnaimh idir na Páirtithe.

Chun gur féidir na táirgí tionscnaimh atá faoi réir an tacair rialacha mhalartaigh a idirdhealú ó na táirgí tionscnaimh atá faoi réir an Choinbhinsiúin, ní mór ráiteas a léiríonn na rialacha arna gcur i bhfeidhm a chur san áireamh sna deimhnithe tionscnaimh nó sna dearbhuithe sonraisc a bheidh bunaithe ar an tacar rialacha malartach.

Chomh maith leis sin, tá sé beartaithe leis na rialacha leasaithe go mbeidh an rogha ann teacht ar chomhaontú maidir le húsáid an chruthúnais ar thionscnamh, a eisítear agus/nó a chuirtear isteach go leictreonach.

Áirítear sna rialacha leasaithe freisin rogha chun cur i bhfeidhm córais onnmhaireoirí cláraithe (REX) a chomhaontú. Is ar na honnmhaireoirí sin, a bheidh cláraithe i mbunachar sonraí coiteann, a bheidh an fhreagracht ráitis tionscnaimh a dhéanamh amach iad féin gan dul trí nós imeachta an onnmhaireora fhormheasta. Beidh an stádas dlí céanna ag an ráiteas tionscnaimh agus atá ag an dearbhú tionscnaimh nó ag an deimhniú gluaiseachta EUR.1.

Tugtar isteach leis an téacs cineál amháin cruthúnais ar thionscnamh (EUR.1 nó dearbhú tionscnaimh), seachas an cur chuige dúbailte EUR.1 agus EUR.MED, rud a shimplíonn an córas go mór. Ba cheart go gcuirfeadh sin feabhas ar chomhlíontacht na n‑oibreoirí eacnamaíocha trí bhotúin, a dhéanfaí de dheasca rialacha casta, a sheachaint chomh maith le bainistíocht na n‑údarás custaim a éascú. Thairis sin, níor cheart go ndéanfadh sé difear don inniúlacht cruthúnais ar thionscnamh a fhíorú, inniúlacht nach bhfuil aon athrú tagtha uirthi.

Faoi na rialacha atá ann faoi láthair, tá feidhm ag prionsabal ginearálta an toirmisc ar aisíocaíocht dleachta custaim maidir le hábhair a úsáidtear chun aon táirge a mhonarú. Faoi na rialacha atá beartaithe, cuirtear deireadh leis an toirmeasc le haghaidh gach táirge, seachas ábhair a úsáidtear chun táirgí a mhonarú a thagann faoi raon feidhme Chaibidlí 50 go 63 den Chóras Comhchuibhithe. Déantar foráil sa téacs, áfach, maidir le roinnt eisceachtaí ón toirmeasc ar aisíocaíocht dleachta ar na táirgí sin.

Leis an riail maidir le neamhathrú atá beartaithe, déantar foráil maidir le níos mó trócaire i leith ghluaiseacht na dtáirgí tionscnaimh idir Páirtithe Conarthacha. Ba cheart go seachnófaí leis sin cásanna ina ndéantar táirgí, nach bhfuil aon amhras faoina stádas tionscnaimh, a eisiamh ó shochar an ráta fhabhraigh tráth a n‑allmhairithe toisc nach gcomhlíontar ceanglais fhoirmiúla na forála maidir le hiompar díreach.

Leis na rialacha atá ann faoi láthair, ceadaítear oibriú nó próiseáil áirithe a dhéanamh lasmuigh den chríoch, faoi choinníollacha áirithe, seachas i gcás táirgí atá faoi Chaibidlí 50 go 63 den Chóras Comhchuibhithe, amhail teicstílí. An t‑eisiamh maidir le teicstílí, ní hann dó a thuilleadh sna rialacha atá beartaithe.

Ní bheidh ar onnmhaireoir údar a thabhairt a thuilleadh nuair a bheidh údarú le haghaidh deighilt chuntasaíochta á iarraidh aige, á rá go bhfuil costas nach beag ag baint le stoic ar leithligh a choimeád nó go dtagann deacrachtaí as ó thaobh ábhair de; is leor a shonrú go bhfuil ábhair idirmhalartacha á n‑úsáid.

Faoi na rialacha atá ann faoi láthair, féadfaidh na húdaráis chustaim deighilt chuntasaíochta a údarú ‘i gcás ina mbíonn deacrachtaí suntasacha ó thaobh costais nó ábhair de chun stoic ar leithligh a choimeád’. Sonraítear leis an riail leasaithe go bhféadfaidh na húdaráis chustaim deighilt chuntasaíochta a údarú ‘i gcás ina mbíonn ábhair idirmhalartacha thionscnaimh agus neamhthionscnaimh in úsáid’.

Thairis sin, déantar foráil maidir le carnadh iomlán déthaobhach le haghaidh táirgí atá faoi Chaibidlí 50-63 den Chóras Comhchuibhithe. Ar deireadh, beidh an rogha ag Páirtithe LEE teacht ar chomhaontú maidir leis an gcarnadh iomlán ginearálaithe a leathnú chuig táirgí atá faoi Chaibidlí 50-63 den Chóras Comhchuibhithe.

Leis an téacs atá beartaithe, coinnítear ar bun an carnadh trasnánach le haghaidh gach táirge ar choinníoll go nglacfaidh na rannpháirtithe atá rannpháirteach sa charnadh leis an tacar céanna rialacha tionscnaimh. Ina theannta sin, déantar foráil maidir le carnadh iomlán ginearálaithe le haghaidh gach táirge seachas teicstílí agus éadaí a liostaítear i gCaibidlí 50-63 den Chóras Comhchuibhithe (CC).

Tugtar isteach critéar is oibiachtúla leis an lamháltas meáchain agus le tairseach 15 % ba cheart go mbeadh leibhéal leordhóthanach trócaire ann. Áirithítear freisin leis an lamháltas meáchain nach mbeidh tionchar ag an luaineacht i bpraghsanna idirnáisiúnta na dtráchtearraí ar thionscnamh na dtáirgí talmhaíochta.

Leis an téacs atá beartaithe, déantar foráil maidir le lamháltas 15 % de ghlanmheáchan an táirge i gcás táirgí talmhaíochta, agus déantar foráil maidir le lamháltas 15 % de luach phraghas an táirge díreach ón monarcha i gcás táirgí tionsclaíochta.

An lamháltas atá ann faoi láthair, tá sé socraithe ag luach 10 % de phraghas an táirge díreach ón monarcha.

Leis an tacar rialacha malartach atá beartaithe, tugtar solúbthacht don onnmhaireoir údarú a iarraidh ar na húdaráis chustaim chun an praghas díreach ón monarcha agus luach na n‑ábhar neamhthionscnaimh a ríomh ar bhonn meánluachanna chun luaineachtaí i gcostais agus i rátaí airgeadra a chur san áireamh. Leis sin ba cheart gur mhó an méid intuarthachta a bheadh ann d’onnmhaireoirí.

Leis na leasuithe atá beartaithe, ar leasuithe iad a bhaineann le tacar malartach rialacha tionscnaimh a thabhairt isteach, déantar foráil maidir le solúbthachtaí agus gnéithe breise den nuachóiriú, ar tháinig an tAontas ar chomhaontú maidir leo cheana i gcomhaontuithe déthaobhacha eile (Comhaontú Cuimsitheach Eacnamaíoch agus Trádála idir an tAontas Eorpach agus Ceanada, Comhaontú Saorthrádála idir an tAontas Eorpach agus Vítneam, Comhaontú Comhpháirtíochta Eacnamaíche idir an tAontas agus an tSeapáin, Comhaontú Comhpháirtíochta Eacnamaíche idir Comhphobal Forbraíochta Dheisceart na hAfraice agus an tAontas Eorpach) nó i scéimeanna fabhracha (Córas Ginearálaithe um Fhabhair). Is iad seo a leanas na príomhrialacha malartacha:

Is leasuithe teicniúla iad na leasuithe atá beartaithe a mhéid a bhaineann leis an gCoinbhinsiún atá ann faoi láthair agus ní dhéanann siad difear do shubstaint an phrótacail maidir le rialacha tionscnaimh atá i bhfeidhm faoi láthair. Dá bhrí sin, ní gá measúnú tionchair a dhéanamh ina leith.

I dtaca leis an seasamh atá le glacadh ag an Aontas sa Chomhchoiste, ba cheart don Chomhairle an seasamh sin a bhunú.

Thosaigh an tAontas agus stáit CSTE ag cur na rialacha idirthréimhseacha i bhfeidhm eatarthu féin ón 1 Meán Fómhair 2021 ar aghaidh (AE-an Íoslainn agus AE-an Iorua) agus, dá bhrí sin, is iomchuí an Cinneadh seo a chur i bhfeidhm go cúlghabhálach, ón 1 Meán Fómhair 2021 amach, chun comhsheasmhacht i gcur i bhfeidhm rialacha tionscnaimh laistigh de LEE a áirithiú. Léirítear é sin in Airteagal 4 den dréachtchinneadh ó Chomhchoiste LEE.

An t‑athdhréachtú ar roinnt forálacha a bhaineann leis na rialacha tionscnaimh i bhFoscríbhinn A, is é atá ann ailíniú leis an gcoincheap ‘tionscnamh aonair’ a eascraíonn as Comhaontú LEE.

Ba cheart don Aontas glacadh leis na hathruithe atá beartaithe ag stáit CSTE i ndáil leis an gcinneadh (Airteagal 2) ós rud é go léiríonn siad na nósanna imeachta reatha um ghlacadh leasuithe ar Chomhaontú LEE.

An dréachtchinneadh roimhe sin ó Chomhchoiste LEE lena leasaítear Prótacal 4 a ghabhann le Comhaontú LEE a ghlac Comhairle an Aontais Eorpaigh an 7 Nollaig 2020, dhiúltaigh taobh CSTE é le linn chruinniú Chomhchoiste LEE an 30 Meitheamh 2021 ar an gcúis nach raibh sé i gcomhréir le nósanna imeachta um ghlacadh de chuid stáit CSTE, le rialacha nós imeachta Chomhchoiste LEE agus i ndáil le roinnt moltaí um dhréachtú de chineál teicniúil i gcroí na hIarscríbhinne (Foscríbhinn A).

Tá na rialacha tionscnaimh malartacha seo ceaptha lena gcur i bhfeidhm go sealadach, ar bhonn roghnach déthaobhach, ag Páirtithe LEE go dtí go dtabharfar an leasú ar an gCoinbhinsiún i gcrích agus go dtiocfaidh an leasú sin i bhfeidhm. Beartaítear iad a chur i bhfeidhm mar rogha mhalartach ar rialacha an Choinbhinsiúin, ar rialacha iad a bheidh gan dochar do na prionsabail a leagtar síos sna comhaontuithe ábhartha agus i gcomhaontuithe déthaobhacha gaolmhara eile idir na Páirtithe Conarthacha. Dá réir sin, ní bheidh na rialacha seo éigeantach, ach i gcás oibreoirí eacnamaíocha ar mian leo úsáid a bhaint as scéim fhabhrach a bheidh bunaithe ar na rialacha sin seachas scéim fhabhrach atá bunaithe ar an gCoinbhinsiún, féadfaidh siad iad a chur i bhfeidhm ar bhonn roghnach. Níl sé beartaithe an Coinbhinsiún a mhodhnú leo, coinbhinsiún a leanfaidh d’fheidhm a bheith aige idir na Páirtithe Conarthacha, agus ní athrófar leo cearta ná oibleagáidí na bPáirtithe Conarthacha faoin gCoinbhinsiún.

Ós amhlaidh atá, d’aontaigh Páirtithe LEE go gcuirfí an tacar rialacha leasaithe i bhfeidhm a luaithe is féidir, mar mhalairt ar na rialacha atá ann faoi láthair sa Choinbhinsiún, go dtí go mbeidh toradh ar an bpróiseas leasúcháin. Mínítear an iarraidh sin thíos.

Mar thoradh ar an bpróiseas leanúnach a bhaineann leis an gCoinbhinsiún a leasú thángthas ar thacar nua rialacha tionscnaimh atá nuachóirithe agus níos solúbtha. Chun leasú foirmiúil a dhéanamh ar an gCoinbhinsiún ní mór do na Páirtithe Conarthacha vótáil d’aon toil. Tá an baol ann go gcuirfear moill ar ghlacadh an leasaithe ós rud é go bhfuil agóidí fós ag roinnt Páirtithe Conarthacha i gcoinne an leasaithe sin. Ina theannta sin, i bhfianaise líon na bPáirtithe Conarthacha agus a gcuid nósanna imeachta inmheánacha féin is gá chun bheith in ann vótáil ar an nglacadh foirmiúil agus chun ullmhú do theacht i bhfeidhm na rialacha leasaithe, ní féidir aon chreat ama soiléir a leagan síos le haghaidh chur i bhfeidhm an Choinbhinsiúin leasaithe.

Rinne an tAontas, an Iorua, an Íoslainn agus Lichtinstéin a n‑ionstraim ghlactha a thaisceadh le taiscí an Choinbhinsiúin an 26 Márta 2012, an 9 Samhain 2011, an 12 Márta 2012 agus an 28 Samhain 2011, faoi seach. Mar thoradh air sin, agus trí Airteagal 10(3) a chur i bhfeidhm, tháinig an Coinbhinsiún i bhfeidhm maidir leis an Aontas agus an Íoslainn an 1 Bealtaine 2012 agus maidir leis an Iorua agus Lichtinstéin an 1 Eanáir 2012.

Leis an gCoinbhinsiún Réigiúnach maidir le rialacha tionscnaimh fabhracha Uile-Eora-Mheánmhara (‘an Coinbhinsiún’) leagtar síos forálacha maidir le tionscnamh earraí a thrádáiltear faoi na Comhaontuithe ábhartha arna dtabhairt i gcrích idir na Páirtithe Conarthacha. Shínigh an tAontas, an Iorua agus Lichtinstéin an Coinbhinsiún an 15 Meitheamh 2011 agus shínigh an Íoslainn an Coinbhinsiún an 30 Meitheamh 2011.

Is é is cuspóir don ghníomh atá beartaithe leasú a dhéanamh ar fhorálacha Phrótacal 4 maidir le rialacha tionscnaimh.

Féadfaidh an Comhchoiste arna bhunú i gcomhréir le forálacha Airteagal 92 de Chomhaontú LEE, a chinneadh go leasóidh sé forálacha Phrótacal 4 maidir le rialacha tionscnaimh. Ionadaithe Pháirtithe LEE atá sa Chomhchoiste. Is trí chomhaontú idir an tAontas Eorpach, ar thaobh amháin, agus Stáit CSTE ag labhairt d’aon ghuth, ar an taobh eile, a tharraingíonn an Comhchoiste suas a chuid cinntí agus moltaí.

Is é is aidhm do Chomhaontú LEE cur chun cinn a dhéanamh ar neartú caidrimh trádála agus eacnamaíoch idir na Páirtithe Conarthacha, neartú a bheidh leanúnach cothrom, lena mbeidh coinníollacha comhionanna iomaíochta, agus urramú na rialacha céanna, d’fhonn Limistéar Eorpach Eacnamaíoch aonchineálach a chruthú, dá ngairtear LEE anseo feasta. Tháinig an Comhaontú i bhfeidhm an 1 Eanáir 1994.

Baineann an togra seo leis an gcinneadh lena leagtar síos an seasamh atá le glacadh thar ceann an Aontais i gComhchoiste Chomhaontú LEE i ndáil le Cinneadh a bheartaítear a ghlacfar, Cinneadh lena leasaítear Prótacal 4 de Chomhaontú LEE

maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gComhaontú maidir leis an Limistéar Eorpach Eacnamaíoch, a mhéid a bhaineann le leasú a dhéanamh ar Phrótacal 4 a ghabhann leis an gComhaontú sin, is é sin an prótacal maidir le rialacha tionscnaimh

AN COIMISIÚN EORPACH An Bhruiséil,8.12.2021 COM(2021) 772 final IARSCRÍBHINN a ghabhann leis an Togra le haghaidh Cinneadh Ón gComhairle maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú leis an gComhaontú maidir leis an Limistéar Eorpach Eacnamaíoch, a mhéid a bhaineann le leasú a dhéanamh ar Phrótacal 4 a ghabhann leis an gComhaontú sin, is é sin an prótacal maidir le rialacha tionscnaimh



DRÉACHT CINNEADH Ó CHOMHCHOISTE LEE Uimh. […] an […] lena leasaítear Prótacal 4 a ghabhann le Comhaontú LEE, is é sin an prótacal maidir le rialacha tionscnaimh TÁ COMHCHOISTE LEE, Ag féachaint don Chomhaontú maidir leis an Limistéar Eorpach Eacnamaíoch (‘Comhaontú LEE’), agus go háirithe Airteagal 98 de, De bharr an mhéid seo a leanas: (1)Tagraíonn Airteagal 9 de Chomhaontú LEE do Phrótacal 4 a ghabhann le Comhaontú LEE (‘Prótacal 4’) lena leagtar síos na rialacha tionscnaimh. (2)Is é is aidhm don Choinbhinsiún Réigiúnach maidir le rialacha tionscnaimh fabhracha uile-Eora-Mheánmhara (‘an Coinbhinsiún réigiúnach maidir le rialacha tionscnaimh fabhracha Uile-Eora-Mheánmhara’) ná na córais dhéthaobhacha um rialacha tionscnaimh atá ann cheana agus a bunaíodh le comhaontuithe saorthrádála déthaobhacha a tugadh chun críche idir Páirtithe Conarthacha an Choinbhinsiúin réigiúnaigh maidir le rialacha tionscnaimh fabhracha Uile-Eora-Mheánmhara a thrasuí ionas go mbeidh na córais sin faoi chuimsiú creat iltaobhach, gan dochar do na prionsabail a leagtar síos sna comhaontuithe déthaobhacha siúd. (3)Shínigh an tAontas, an Iorua agus Lichtinstéin an Coinbhinsiún réigiúnach maidir le rialacha tionscnaimh fabhracha Uile-Eora-Mheánmhara an 15 Meitheamh 2011 agus shínigh an Íoslainn é an 30 Meitheamh 2011. (4)Rinne an tAontas, an Iorua, an Íoslainn agus Lichtinstéin, gach ceann ar leith acu, a n-ionstraim ghlactha a thaisceadh le taiscí an Choinbhinsiúin réigiúnaigh maidir le rialacha tionscnaimh fabhracha Uile-Eora-Mheánmhara an 26 Márta 2012, an 9 Samhain 2011, an 12 Márta 2012 agus an 28 Samhain 2011, faoi seach. Dá bhrí sin, agus i gcomhréir le hAirteagal 10(3) den Choinbhinsiún réigiúnach maidir le rialacha tionscnaimh fabhracha Uile-Eora-Mheánmhara, tháinig an Coinbhinsiún Réigiúnach maidir le rialacha tionscnaimh fabhracha Uile-Eora-Mheánmhara i bhfeidhm an 1 Bealtaine 2012 a mhéid a bhaineann leis an Aontas Eorpach agus leis an Íoslainn, agus an 1 Eanáir 2012 a mhéid a bhaineann leis an Iorua agus le Lichtinstéin. (5)Chomhaontaigh Páirtithe Conarthacha Chomhaontú LEE, trí Fhoscríbhinn A a chur le Prótacal 4, tacar malartach rialacha tionscnaimh a chur i bhfeidhm a luaithe is féidir, ar rialacha iad atá bunaithe ar na rialacha sa Choinbhinsiún Réigiúnach maidir le rialacha tionscnaimh fabhracha Uile-Eora-Mheánmhara leasaithe, a fhéadfar a úsáid go déthaobhach mar rialacha tionscnaimh de mhalairt ar na rialacha sin a leagtar síos sa Choinbhinsiún réigiúnach maidir le rialacha tionscnaimh fabhracha Uile-Eora-Mheánmhara, go dtí go dtabharfar an leasú ar an gCoinbhinsiún i gcrích agus go dtiocfaidh an leasú sin i bhfeidhm. (6)Ba cheart, dá bhrí sin, Prótacal 4 a leasú dá réir, TAR ÉIS AN CINNEADH SEO A GHLACADH: Airteagal 1 Déanfar Prótacal 4 a leasú mar a leagtar amach san Iarscríbhinn a ghabhann leis an gCinneadh seo. Airteagal 2

Tiocfaidh an Cinneadh seo i bhfeidhm an […], ar choinníoll go mbeidh na fógraí uile tugtha, is iad sin na fógraí faoi Airteagal 103(a) de Chomhaontú LEE. Beidh feidhm aige ón 1 Meán Fómhair 2021. Airteagal 3 Foilseofar an Cinneadh i Roinn LEE de Iris Oifigiúil an Aontais Eorpaigh, agus i bhForlíonadh LEE a ghabhann leis an iris sin. Airteagal 4 Chun críocha chur i bhfeidhm an Chinnidh seo, féadfar cruthúnais tionscnaimh a eisiúint go cúlghabhálach i gcás onnmhairí arna ndéanamh idir an 1 Meán Fómhair 2021 agus dáta theacht i bhfeidhm an Chinnidh seo. Arna dhéanamh sa Bhruiséil, […] Thar ceann Chomhchoiste LEE An tUachtarán […] Rúnaithe Chomhchoiste LEE, […] IARSCRÍBHINN a ghabhann le Cinneadh Uimh. .../... ó Chomhchoiste LEE Cuirfear an méid seo a leanas isteach ag deireadh Phrótacal 4: ‘FOSCRÍBHINN A RIALACHA TIONSCNAIMH MALARTACHA IS INFHEIDHME

Rialacha atá le cur i bhfeidhm ar bhonn roghnach ag Páirtithe Conarthacha an Choinbhinsiúin Réigiúnaigh

maidir le rialacha tionscnaimh fabhracha uile-Eora-Mheánmhara, go dtí go dtabharfar an leasú ar an gCoinbhinsiún réigiúnach maidir le rialacha tionscnaimh fabhracha Uile-Eora-Mheánmhara i gcrích agus go dtiocfaidh an leasú sin i bhfeidhm

(‘na Rialacha’ nó ‘na Rialacha Idirthréimhseacha’) SAINMHÍNIÚ AN CHOINCHEAPA ‘TÁIRGÍ TIONSCNAIMH’

AGUS MODHANNA COMHAIR RIARACHÁIN CLÁR TEIDEAL I FORÁLACHA GINEARÁLTA Airteagal 1 Sainmhínithe TEIDEAL II SAINMHÍNIÚ AN CHOINCHEAPA ‘TÁIRGÍ TIONSCNAIMH’ Airteagal 2 Ceanglais ghinearálta Airteagal 3 Táirgí a fuarthas go hiomlán Airteagal 4 Oibriú nó próiseáil leordhóthanach Airteagal 5 Riail lamháltais Airteagal 6 Oibriú nó próiseáil easpach Airteagal 7 Carnadh tionscnaimh Airteagal 8 Coinníollacha maidir le carnadh tionscnaimh a chur i bhfeidhm Airteagal 9 Aonad incháilitheachta Airteagal 10 Tacair Airteagal 11 Eilimintí neodracha Airteagal 12 Deighilt chuntasaíochta

TEIDEAL III CEANGLAIS CHRÍCHE Airteagal 13 Prionsabal an chríochachais Airteagal 14 Neamhathrú Airteagal 15 Taispeántais TEIDEAL IV AISÍOCAÍOCHT NÓ DÍOLÚINE Airteagal 16 Aisíocaíocht dleachtanna custaim nó díolúine uathu TEIDEAL V CRUTHÚNAS TIONSCNAIMH Airteagal 17 Ceanglais ghinearálta Airteagal 18 Coinníollacha maidir le dearbhú tionscnaimh a tharraingt suas Airteagal 19 Onnmhaireoir formheasta Airteagal 20 Nós imeachta maidir le deimhniú gluaiseachta EUR.1 a eisiúint Airteagal 21 Deimhnithe gluaiseachta EUR.1 a eisítear go cúlghabhálach Airteagal 22 Dúblach de dheimhniú gluaiseachta EUR.1 a eisiúint Airteagal 23 Bailíocht an chruthúnais tionscnaimh Airteagal 24 Saorchriosanna Airteagal 25 Ceanglais allmhairiúcháin Airteagal 26 Allmhairiú i dtráthchodanna Airteagal 27 Díolúine ó chruthúnas tionscnaimh Airteagal 28 Neamhréitigh agus earráidí foirmiúla Airteagal 29 Dearbhuithe soláthraí

Airteagal 30 Suimeanna arna sloinneadh in euro TEIDEAL VI PRIONSABAIL AN CHOMHAIR AGUS NA FIANAISE DOICIMÉADAÍ Airteagal 31 Fianaise dhoiciméadach, cruthúnas tionscnaimh agus doiciméid tacaíochta a chaomhnú Airteagal 32 Díospóidí a réiteach TEIDEAL VII COMHAR RIARACHÁIN Airteagal 33 Fógra agus comhar Airteagal 34 Cruthúnais tionscnaimh a fhíorú Airteagal 35 Na dearbhuithe soláthraí a fhíorú Airteagal 36 Pionóis Teideal VIII FOSCRÍBHINN A A CHUR I bhFEIDHM Airteagal 37 Lichtinstéin Airteagal 38 Poblacht San Mairíne Airteagal 39 Prionsacht Andóra Airteagal 40 Ceuta agus Melilla Liosta Iarscríbhinní IARSCRÍBHINN I: Nótaí réamhráiteacha a ghabhann leis an liosta in Iarscríbhinn II IARSCRÍBHINN II: Liosta den oibriú nó den phróiseáil is gá a dhéanamh ar ábhair neamhthionscnaimh chun go dtabharfar an stádas ‘táirge tionscnaimh’ don táirge monaraithe

IARSCRÍBHINN III: Téacs an dearbhaithe tionscnaimh IARSCRÍBHINN IV: Samplaí de dheimhniú gluaiseachta EUR.1 agus d’iarratas ar dheimhniú gluaiseachta EUR.1 IARSCRÍBHINN V: Coinníollacha speisialta maidir le táirgí de thionscnamh Ceuta agus Melilla IARSCRÍBHINN VI: Dearbhú soláthraí IARSCRÍBHINN VII: Dearbhú fadtéarmach soláthraí TEIDEAL I

FORÁLACHA GINEARÁLTA Airteagal 1 Sainmhínithe Chun críocha na Rialacha seo: (a)ciallaíonn ‘Páirtí Conarthach cur i bhfeidhm’ Páirtí Conarthach sa Choinbhinsiún Réigiúnach maidir le rialacha tionscnaimh fabhracha Uile-Eora-Mheánmhara a ionchorpraíonn na Rialacha seo ina chomhaontuithe déthaobhacha um thrádáil fhabhrach le Páirtí Conarthach eile sa Choinbhinsiún réigiúnach maidir le rialacha tionscnaimh fabhracha Uile-Eora-Mheánmhara agus áirítear orthu sin Páirtithe Conarthacha Chomhaontú LEE. (b)ciallaíonn ‘caibidlí’, ‘ceannteidil’ agus ‘fo-cheannteidil’ na caibidlí, na ceannteidil agus na fo-cheannteidil (cóid 4 dhigit nó 6 dhigit) a úsáidtear san ainmníocht arb í an Córas Comhchuibhithe um Thuairisciú agus um Chódú Tráchtearraí (‘Córas Comhchuibhithe’) í ina bhfuil na hathruithe de bhun Moladh ón gComhairle um Chomhar Custaim an 26 Meitheamh 2004; (c)ciallaíonn ‘aicmithe’ aicmiú earra atá faoi cheannteideal áirithe nó faoi fho-cheannteideal áirithe den Chóras Comhchuibhithe;



(d)ciallaíonn ‘coinsíneacht’ táirgí: (i)a sheoltar go comhuaineach ó aon onnmhaireoir amháin chuig aon choinsíní amháin; nó (ii)atá cumhdaithe ag aon doiciméad iompair amháin lena gcumhdaítear seoladh na dtáirgí sin ón onnmhaireoir chuig an gcoinsíní nó, de cheal doiciméad den sórt sin, atá cumhdaithe ag aon sonrasc amháin; (e) i gcás an Aontais Eorpaigh, ciallaíonn ‘údaráis chustaim an Pháirtí nó an Pháirtí Chonarthaigh cur i bhfeidhm’ aon cheann d’údaráis chustaim Bhallstáit an Aontais Eorpaigh; (f) ciallaíonn ‘luach custaim’ an luach arna chinneadh i gcomhréir leis an gComhaontú maidir le cur i bhfeidhm Airteagal VII den Chomhaontú Ginearálta um Tharaifí agus Trádáil a rinneadh in 1994 (Comhaontú na hEagraíochta Domhanda Trádála maidir le luacháil chustaim); (g) ciallaíonn ‘praghas díreach ón monarcha’ an praghas a íoctar as an táirge díreach ón monarcha leis an monaróir sa Limistéar Eorpach Eacnamaíoch a ndéantar an t‑oibriú deiridh nó an phróiseáil deiridh ina ghnóthas, ar choinníoll go n‑áirítear sa phraghas sin luach na n‑ábhar uile a úsáidtear agus na costais eile uile a bhaineann lena tháirgeadh, lúide aon cháin inmheánach a aisíoctar, nó is féidir a aisíoc, nuair a onnmhairítear an táirge a fuarthas. I gcás inar ndéantar an t‑oibriú deiridh nó an phróiseáil deiridh a chur amach ar fochonradh chuig monaróir, tagraíonn an téarma ‘monaróir’ don fhiontar a bhfuil an fochonraitheoir ar fostú aige. I gcás nach léiriú é an praghas iarbhír a íoctar ar na costais uile a bhaineann le monarú an táirge a thabhaítear go hiarbhír sa Limistéar Eorpach Eacnamaíoch, ciallaíonn an praghas díreach ón monarcha suim na gcostas sin go léir, lúide aon cháin inmheánach a aisíoctar, nó is féidir a aisíoc, nuair a onnmhairítear an táirge a fuarthas; (h)ciallaíonn ‘ábhar idirmhalartach’ nó ‘táirge idirmhalartach’ ábhar nó táirge ar den chineál céanna agus den cháilíocht tráchtála chéanna iad agus a bhfuil na tréithe teicniúla agus fisiceacha céanna acu, agus nach féidir iad a idirdhealú ó chéile; (i)ciallaíonn ‘earra’ ábhar agus táirge araon; (j)ciallaíonn ‘monarú’ aon chineál oibrithe nó próiseála lena n‑áirítear cóimeáil; (k)ciallaíonn ‘ábhar’ aon chomhábhar, aon amhábhar, aon chomhpháirt nó aon pháirt etc., a úsáidtear chun an táirge a mhonarú; (l)ciallaíonn ‘uasmhéid ábhair neamhthionscnaimh’ an t‑uasmhéid ábhair neamhthionscnaimh a cheadaítear chun a mheas gur leor an t‑oibriú nó an phróiseáil a dhéantar sa mhonarú chun stádas tionscnaimh a thabhairt don táirge. Féadfar é a shloinneadh mar chéatadán de phraghas an táirge díreach ón monarcha nó mar chéatadán de ghlanmheáchan na n‑ábhar sin a úsáidtear, ábhair atá faoi ghrúpa sonraithe caibidlí, faoi chaibidil, faoi cheannteideal nó faoi fho-cheannteideal; (m)ciallaíonn ‘táirge’ an táirge atá á mhonarú, fiú amháin má tá sé ceaptha lena úsáid ina dhiaidh sin in oibríocht mhonaraíochta eile; (n)cuimsíonn ‘críoch’ críoch thalún, uiscí inmheánacha agus farraige theorann Pháirtithe Conarthacha Chomhaontú LEE a bhfuil Comhaontú LEE infheidhme maidir leo; (o)measfar gurb é is ‘breisluach’ ann praghas an táirge díreach ón monarcha lúide luach custaim gach ceann de na hábhair a ionchorpraítear, arb ábhair iad de thionscnamh na bpáirtithe eile de Pháirtithe Conarthacha cur i bhfeidhm, agus arb infheidhme carnadh a dhéanamh leo nó, i gcás nach eol an luach custaim nó nach féidir é a fháil amach, lúide an chéad phraghas infhíoraithe a íocadh as na hábhair sa Limistéar Eorpach Eacnamaíoch; (p)ciallaíonn ‘luach na n‑ábhar’ an luach custaim ag tráth allmhairiúcháin na n‑ábhar neamhthionscnaimh a úsáideadh, nó, murab eol sin agus nach féidir é a fháil amach, ciallaíonn sé an chéad phraghas infhíoraithe a íocadh as na hábhair sa Limistéar Eorpach Eacnamaíoch I gcás inar gá luach na n‑ábhar tionscnaimh a bhunú, cuirfear an pointe seo i bhfeidhm mutatis mutandis. TEIDEAL II

SAINMHÍNIÚ AN CHOINCHEAPA

‘TÁIRGÍ TIONSCNAIMH’ Airteagal 2

Ceanglais ghinearálta 1.Chun Comhaontú LEE a chur chun feidhme, measfar gur de thionscnamh an Limistéir Eorpaigh Eacnamaíoch na táirgí seo a leanas: (i)táirgí a fuarthas go hiomlán sa Limistéar Eorpach Eacnamaíoch de réir bhrí Airteagal 3; (j)táirgí a fuarthas sa Limistéar Eorpach Eacnamaíoch a bhfuil ábhair iontu nach bhfuarthas go hiomlán ann, ar choinníoll go ndearnadh oibriú nó próiseáil leordhóthanach ar na hábhair sin sa Limistéar Eorpach Eacnamaíoch de réir bhrí Airteagal 4. Chun na críche sin, measfar gurb aon chríoch amháin iad críocha Pháirtithe Conarthacha Chomhaontú LEE a bhfuil feidhm ag an gComhaontú seo maidir leo. 2.D’ainneoin mhír 1, déanfar críoch Phrionsacht Lichtinstéin a eisiamh ó chríoch an Limistéir Eorpaigh Eacnamaíoch, chun tionscnamh na dtáirgí dá dtagraítear i dTáblaí I agus II de Phrótacal 3 a chinneadh, agus ní mheasfar gur de thionscnamh an Limistéir Eorpaigh Eacnamaíoch na táirgí sin ach amháin má fuarthas go hiomlán iad i gcríocha Pháirtithe Conarthacha Chomhaontú LEE nó má rinneadh oibriú nó próiseáil leordhóthanach orthu sna críocha sin. Airteagal 3 Táirgí a fuarthas go hiomlán 1.Measfar go bhfuarthas na táirgí seo a leanas go hiomlán sa Limistéar Eorpach Eacnamaíoch: (a)táirgí mianracha agus uisce nádúrtha a eastósctar as ithir nó as grinneall farraige an Limistéir Eorpaigh Eacnamaíoch; (b)plandaí, lena n‑áirítear plandaí uisceacha, agus táirgí glasraí a fhástar nó a bhuaintear sa Limistéar Eorpach Eacnamaíoch; (c)ainmhithe beo a rugadh agus a tógadh sa Limistéar Eorpach Eacnamaíoch; (d)táirgí a fuarthas ó ainmhithe beo a tógadh sa Limistéar Eorpach Eacnamaíoch; (e)táirgí a fuarthas ó ainmhithe maraithe a rugadh agus a tógadh sa Limistéar Eorpach Eacnamaíoch; (f)táirgí a fuarthas de thoradh fiach nó iascaireacht a rinneadh sa Limistéar Eorpach Eacnamaíoch; (g)táirgí dobharshaothraithe i gcás crústaigh, moilisc agus inveirteabraigh uisce eile a rugadh agus a tógadh sa Limistéar Eorpach Eacnamaíoch ó uibheacha, ó larbhaí, ó mhionéisc nó ó ghilidíní; (h)táirgí iascaireachta mara agus táirgí eile a bhain soithí an Limistéir Eorpaigh Eacnamaíoch as an bhfarraige lasmuigh d’aon fharraige theorann; (i)táirgí a rinneadh ar bord longa próiseála an Limistéir Eorpaigh Eacnamaíoch agus arb as na táirgí dá dtagraítear i bpointe (h) a rinneadh iad agus astu sin amháin; (j)Earraí úsáidte a bailíodh sa Limistéar Eorpach Eacnamaíoch agus nach bhfuil oiriúnach ach le haghaidh amhábhair a aisghabháil;

(k)dramhaíl agus fuíoll a tháinig as oibríochtaí monaraithe a rinneadh sa Limistéar Eorpach Eacnamaíoch; (l)táirgí a eastóscadh as grinneall na farraige nó as faoi ghrinneall na farraige atá lasmuigh d’fharraige theorann an Limistéir Eorpach Eacnamaíoch ach a bhfuil cearta eisiacha saothraithe aige ina leith; (m)earraí a táirgeadh sa Limistéar Eorpach Eacnamaíoch arb earraí iad a táirgeadh as na táirgí a luaitear go sonrach i bpointí (a) go (l) agus as na táirgí sin amháin. 2.Ní bheidh feidhm ag na téarmaí ‘soithí an Limistéir Eorpaigh Eacnamaíoch’ agus ‘longa próiseála an Limistéir Eorpaigh Eacnamaíoch’ i bpointí (h) agus (i) de mhír 1 faoi seach ach amháin maidir le soithí agus longa próiseála a chomhlíonfaidh na ceanglais seo a leanas: (a)go bhfuil siad cláraithe i mBallstát den Aontas Eorpach nó i Stát CSTE; (b)gur faoi bhratach ceann de Bhallstáit an Aontais Eorpaigh nó ceann de Stáit CSTE a oibríonn siad; (c)go gcomhlíonann siad ceann de na coinníollacha seo a leanas: (i)go bhfuil siad faoi úinéireacht 50 % ar a laghad ag náisiúnaigh de Pháirtithe Conarthacha Chomhaontú LEE; nó (ii)gur le cuideachtaí iad: –a bhfuil a bpríomhoifig agus a bpríomhionad gnó i mBallstát den Aontas Eorpach nó i Stát CSTE; agus –go bhfuil siad faoi úinéireacht 50 % ar a laghad ag Páirtithe Conarthacha Chomhaontú LEE nó ag eintitis phoiblí nó náisiúnaigh de na Páirtithe sin. 3.Chun críoch mhír 2, measfar gur aon Pháirtí Conarthach cur i bhfeidhm amháin iad na Stáit CSTE. Airteagal 4 Oibriú nó próiseáil leordhóthanach 1.Gan dochar do mhír 3 den Airteagal seo agus d’Airteagal 6, táirgí nach bhfaightear go hiomlán sa Limistéar Eorpach Eacnamaíoch, measfar go ndearnadh oibriú nó próiseáil leordhóthanach orthu nuair a chomhlíonfar na coinníollacha a leagtar síos sa liosta in Iarscríbhinn II maidir leis na hearraí lena mbaineann. 2.Maidir le táirge a fuair stádas tionscnaimh sa Limistéar Eorpach Eacnamaíoch i gcomhréir le mír 1, má úsáidtear an táirge sin mar ábhar chun táirge eile a mhonarú, ní chuirfear san áireamh na hábhair neamhthionscnaimh ab fhéidir a úsáideadh chun é a mhonarú. 3.I gcás gach táirge, cinnfear cé acu a chomhlíontar ceanglais mhír 1 nó nach gcomhlíontar. Os a choinne sin, i gcás ina mbeidh an riail ábhartha bunaithe ar chomhlíonadh uasmhéid ábhair neamhthionscnaimh, féadfaidh údaráis chustaim Pháirtithe Conarthacha Chomhaontú LEE a údarú d’onnmhaireoirí praghas an táirge díreach ón monarcha agus luach na n‑ábhar neamhthionscnaimh a ríomh ar bhonn meánluachanna mar a leagtar amach i mír 4, d’fhonn na luaineachtaí i gcostais agus i rátaí airgeadra a chur san áireamh.

4.I gcás ina mbeidh feidhm ag an dara fomhír de mhír 3, ríomhfar meánphraghas an táirge díreach ón monarcha agus meánluach na n‑ábhar neamhthionscnaimh a úsáideadh ar bhonn shuim na bpraghsanna díreach ón monarcha a gearradh maidir le díolacháin uile na dtáirgí a rinneadh le linn na bliana fioscaí roimhe sin agus ar bhonn shuim na n‑ábhar neamhthionscnaimh uile a úsáideadh chun na táirgí sin a mhonarú le linn na bliana fioscaí roimhe sin mar a shainítear sa Pháirtí Conarthach sin de Chomhaontú LEE, nó, i gcás nach mbeidh figiúirí le haghaidh bliain fhioscach iomlán ar fáil, le haghaidh tréimhse is lú, ar tréimhse nach lú ná 3 mhí í. 5.Onnmhaireoirí a shocróidh an ríomh a dhéanamh ar bhonn meánluachanna, cuirfidh siad an modh sin i bhfeidhm go comhsheasmhach le linn na bliana tar éis na bliana fioscaí tagartha, nó, i gcás inarb iomchuí, le linn na bliana tar éis na tréimhse is giorra a úsáidtear mar thagairt. Féadfaidh siad stad den mhodh sin a chur i bhfeidhm i gcás ina dtugann faoi deara, le linn bliain fhioscach ar leith nó le linn tréimhse ionadaíoch is lú ná 3 mhí, go bhfuil deireadh leis na luaineachtaí i gcostais nó i rátaí airgeadra a thug údar cuí le modh den sórt sin a úsáid. 6.Úsáidfear na meánluachanna dá dtagraítear i mír 4 mar phraghas díreach ón monarcha agus mar luach na n‑ábhar neamhthionscnaimh faoi seach, chun a shuí go gcomhlíontar an t‑uasmhéid ábhair neamhthionscnaimh. Airteagal 5 Riail lamháltais 1.De mhaolú ar Airteagal 4 agus faoi réir mhíreanna 2 agus 3 den Airteagal seo, ábhair neamhthionscnaimh nach ceart, de réir na gcoinníollacha a leagtar amach sa liosta in Iarscríbhinn II, iad a úsáid chun táirge áirithe a mhonarú, féadfar na hábhair sin a úsáid mar sin féin, ar choinníoll nach mó a nglanmheáchan iomlán nó a nglanluach iomlán arna measúnú le haghaidh an táirge ná: (a)15 % de ghlanmheáchan an táirge atá faoi Chaibidil 2 agus faoi Chaibidlí 4 go 24, seachas táirgí iascaigh próiseáilte atá faoi Chaibidil 16; (b)15 % de phraghas an táirge díreach ón monarcha i gcás táirgí seachas na táirgí sin a chumhdaítear le pointe (a). Ní bheidh feidhm ag an mír seo maidir le táirgí atá faoi Chaibidlí 50 go 63 den Chóras Comhchuibhithe, ar táirgí iad a mbeidh feidhm ag na lamháltais a luaitear i Nótaí 6 agus 7 d’Iarscríbhinn I maidir leo. 2.Le mír 1 den Airteagal seo ní cheadaítear dul thar aon cheann de na céatadáin maidir le huasmhéid ábhair neamhthionscnaimh mar a shonraítear sna rialacha a leagtar síos sa liosta in Iarscríbhinn II. 3.Ní bheidh feidhm ag míreanna 1 agus 2 den Airteagal seo maidir le táirgí a fhaightear go hiomlán sa Limistéar Eorpach Eacnamaíoch de réir bhrí Airteagal 3. Gan dochar d’Airteagal 6 agus d’Airteagal 9(1), áfach, beidh feidhm ag an lamháltas dá bhforáiltear sna forálacha sin maidir le táirgí arb ina leith a cheanglaítear leis an riail a leagtar síos sa liosta in Iarscríbhinn II, go bhfaighfear go hiomlán na hábhair a úsáidtear chun an táirge sin a mhonarú. Airteagal 6 Oibriú nó próiseáil easpach 1.Gan dochar do mhír 2 den Airteagal seo, measfar nach leor an t‑oibriú ná an phróiseáil a dhéantar sna hoibríochtaí seo a leanas chun gur féidir stádas “táirge tionscnaimh” a thabhairt, bíodh ceanglais Airteagal 4 comhlíonta nó ná bídís: (a)oibríochtaí caomhnaithe atá dírithe ar a áirithiú go mbeidh dea-bhail ar na táirgí le linn iompair agus stórála; (b)briseadh agus cóimeáil pacáistí; (c)ní, glanadh; deannach, ocsaíd, ola, péint nó cumhdaigh eile a bhaint;

(d)teicstílí a iarnáil nó a phreasáil; (e)oibríochtaí simplí péinteála agus snasúcháin; (f)rís a scilligeadh agus a mhuilleáil go páirteach nó go hiomlán; gránaigh agus rís a shnasú agus a ghlónrú; (g)oibríochtaí lena ndéantar siúcra a dhathú nó a bhlaistiú nó lena ndéantar cnapshiúcra; siúcra gránaithe a mheilt go páirteach nó ina iomláine; (h)torthaí, cnónna agus glasraí a scileadh, an craiceann a bhaint díobh agus na clocha a bhaint astu; (i)géarú, meilt shimplí nó gearradh simplí; (j)criathrú, scagadh, sórtáil, aicmiú, grádú, comhoiriúnú; (lena n‑áirítear tacair earraí a dhéanamh); (k)an táirge a chur go simplí i mbuidéil, i gcannaí, i bhfleascáin, i málaí, i gcásanna, i mboscaí, a dhaingniú ar chartaí nó ar chláir, agus gach oibríocht pacáistithe shimplí eile; (l)marcanna, lipéid, suaitheantais agus comharthaí idirdhealaithe den chineál sin a ghreamú de tháirgí nó dá bpacáistíocht nó iad a phriontáil orthu; (m)táirgí a mheascadh go simplí, bídís ina dtáirgí de chineálacha éagsúla nó ná bídís; (n)siúcra a mheascadh le haon ábhar eile; (o)uisce a chur go simplí le táirgí nó iad a chaolú, a dhíhiodráitiú nó a dhínádúrú go simplí; (p)codanna d’earraí a chóimeáil go simplí chun earra iomlán a dhéanamh nó táirgí a dhíchóimeáil ina gcodanna; (q)ainmhithe a mharú; (r)teaglaim de dhá cheann nó níos mó de na hoibríochtaí a luaitear go sonrach i bpointí (a) go (q). 2.Na hoibríochtaí uile a dhéantar sa Limistéar Eorpach Eacnamaíoch ar tháirge áirithe, cuirfear san áireamh iad nuair a chinnfear an easpach an t‑oibriú nó an phróiseáil a rinneadh ar an táirge sin de réir bhrí mhír 1. Airteagal 7 Carnadh tionscnaimh

1.Gan dochar d’Airteagal 2, measfar gur de thionscnamh an Limistéir Eorpaigh Eacnamaíoch táirgí a onnmhairítear chuig an bPáirtí eile más ansin a fuarthas iad, táirgí ina bhfuil ábhair de thionscnamh aon Pháirtí Chonarthaigh cur i bhfeidhm, ar choinníoll gur mó an t‑oibriú nó an phróiseáil a dhéanfar sa Limistéar Eorpach Eacnamaíoch ná na hoibríochtaí dá dtagraítear in Airteagal 6. Ní bheidh sé riachtanach oibriú leordhóthanach ná próiseáil leordhóthanach a bheith déanta ar na hábhair sin. 2.I gcás nach mó an t‑oibriú nó an phróiseáil a dhéantar sa Limistéar Eorpach Eacnamaíoch ná na hoibríochtaí dá dtagraítear in Airteagal 6, an táirge a fhaightear trí ábhair a bheith ann de thionscnamh aon cheann eile de na Páirtithe Conarthacha cur i bhfeidhm, measfar gur de thionscnamh an Limistéir Eorpaigh Eacnamaíoch é, ach amháin i gcás inar mó an breisluach ná luach na n‑ábhar a úsáideadh de thionscnamh aon cheann eile de na Páirtithe Conarthacha cur i bhfeidhm. Murab amhlaidh sin, i dtaca leis an táirge a fuarthas measfar gurb é is tionscnamh dó an páirtí sin de na Páirtithe Conarthacha cur i bhfeidhm lena mbaineann an luach is airde ábhar tionscnaimh a úsáideadh sa mhonarú sa Limistéar Eorpach Eacnamaíoch. 3.Gan dochar d’Airteagal 2, agus gan táirgí atá faoi Chaibidlí 50 go 63 a áireamh, oibriú nó próiseáil a dhéantar i bPáirtí Conarthach cur i bhfeidhm seachas i bPáirtí Conarthach de Chomhaontú LEE measfar é a bheith déanta sa Limistéar Eorpach Eacnamaíoch nuair a dhéantar oibriú nó próiseáil ina dhiaidh sin ar na táirgí a fhaightear sa Limistéar Eorpach Eacnamaíoch. 4.Gan dochar d’Airteagal 2, i gcás táirgí atá faoi Chaibidlí 50 go 63 agus chun críche trádála fabhraí idir Páirtithe Conarthacha Chomhaontú LEE, oibriú nó próiseáil a dhéantar sa Pháirtí Conarthach de Chomhaontú LEE is allmhaireoir, measfar gur sa Limistéar Eorpach Eacnamaíoch a rinneadh an t‑oibriú nó an phróiseáil sin i gcás ina ndearnadh oibriú nó próiseáil ina dhiaidh sin ar na táirgí sa Limistéar Eorpach Eacnamaíoch. Chun críoch na míre seo, measfar gur aon Pháirtí Conarthach cur i bhfeidhm amháin iad na rannpháirtithe i bpróiseas Cobhsaíochta agus Comhlachais an Aontais Eorpaigh agus Poblacht na Moldóive. 5.Féadfaidh Páirtithe Conarthacha Chomhaontú LEE, trí bhíthin cinneadh ó Chomhchoiste LEE, a roghnú go comhpháirteach go gcuirfidh siad síneadh le cur i bhfeidhm mhír 3 den Airteagal seo maidir le hallmhairiú táirgí atá faoi Chaibidlí 50 go 63. 6.Chun críche an charntha de réir bhrí mhíreanna 3 go 5 den Airteagal seo, ní mheasfar gur de thionscnamh an Limistéir Eorpaigh Eacnamaíoch na táirgí tionscnaimh ach amháin más mó an t‑oibriú nó an phróiseáil a rinneadh sa Limistéar Eorpach Eacnamaíoch ná na hoibríochtaí dá dtagraítear in Airteagal 6. 7.Táirgí de thionscnamh ceann amháin de na Páirtithe Conarthacha cur i bhfeidhm nach ndéantar aon oibriú ná próiseáil orthu sa Limistéar Eorpach Eacnamaíoch, is é an tionscnamh céanna sin a bheidh ag na táirgí sin fós má onnmhairítear iad go ceann eile de Pháirtithe Conarthacha Chomhaontú LEE. Airteagal 8 Coinníollacha maidir le cur i bhfeidhm

an charntha tionscnaimh 1.Féadfar an carnadh dá bhforáiltear in Airteagal 7 a chur i bhfeidhm ar choinníoll: (a)go bhfuil comhaontú um thrádáil fhabhrach de réir Airteagal XXIV den Chomhaontú Ginearálta um Tharaifí agus Trádáil 1994 (CGTT) infheidhme idir na Páirtithe Conarthacha cur i bhfeidhm atá rannpháirteach i stádas tionscnaimh a fháil agus an Páirtí Conarthach de Chomhaontú LEE ceann scríbe; agus (b)go bhfuil stádas tionscnaimh tugtha d’earraí trí rialacha tionscnaimh a chur i bhfeidhm arb ionann iad agus na rialacha a leagtar amach sna Rialacha seo. 2.Fógraí ina sonraítear gur comhlíonadh na ceanglais is gá chun carnadh a chur i bhfeidhm, foilseofar iad in Iris Oifigiúil an Aontais Eorpaigh (sraith C) agus i bhfoilseachán oifigiúil i bPáirtithe Conarthacha Chomhaontú LEE, i gcomhréir lena nósanna imeachta féin. Beidh feidhm ag an gcarnadh dá bhforáiltear in Airteagal 7 ón dáta a shonraítear sna fógraí sin. Soláthróidh Páirtithe Conarthacha Chomhaontú LEE sonraí don Choimisiún Eorpach maidir leis na comhaontuithe arna dtabhairt i gcrích le páirtithe eile de na Páirtithe Conarthacha cur i bhfeidhm, lena n‑áirítear dátaí theacht i bhfeidhm na Rialacha seo.

3.Ar an gcruthúnas tionscnaimh ba cheart an ráiteas seo a bheith mar chuid de i mBéarla ‘CUMULATION APPLIED WITH (ainm an Pháirtí ní na bPáirtithe Conarthacha cur i bhfeidhm ábhartha, i mBéarla)’ nuair is trí chur i bhfeidhm an charntha tionscnaimh i gcomhréir le Airteagal 7 a fuair na táirgí a stádas tionscnaimh. I gcásanna ina n‑úsáidfear deimhniú gluaiseachta EUR.1 mar chruthúnas tionscnaimh, is i mBosca 7 den deimhniú gluaiseachta EUR.1 a dhéanfar an ráiteas sin. 4.Féadfaidh Páirtithe Conarthacha Chomhaontú LEE a chinneadh, i gcás na dtáirgí a onnmhairítear laistigh den Limistéar Eorpach Eacnamaíoch, ar táirgí iad a fuair an stádas tionscnaimh trí chur i bhfeidhm an charntha tionscnaimh i gcomhréir le hAirteagal 7, go dtarscaoilfear an oibleagáid an ráiteas dá dtagraítear i mír 3 den Airteagal seo a chur ar an gcruthúnas tionscnaimh. Tabharfaidh Páirtithe Conarthacha Chomhaontú LEE fógra faoin tarscaoileadh don Choimisiún Eorpach i gcomhréir le hAirteagal 8(2). Airteagal 9 Aonad incháilitheachta 1.Is é a bheidh san aonad incháilitheachta le haghaidh chur i bhfeidhm na Rialacha seo an táirge sonrach a meastar gurb é an bunaonad é agus an t‑aicmiú á chinneadh le hainmníocht an Chórais Comhchuibhithe. Dá bhrí sin: (a)i gcás ina ndéantar táirge, ar táirge é atá déanta as grúpa earraí nó as comhthiomsú earraí, a aicmiú faoi aon cheannteideal amháin de réir théarmaí an Chórais Comhchuibhithe, is é an táirge ina iomláine a bheidh san aonad incháilitheachta; (b)nuair is coinsíneacht é ina bhfuil líon táirgí comhionanna atá aicmithe faoi aon cheannteideal amháin den Chóras Comhchuibhithe, cuirfear gach táirge aonair san áireamh agus na Rialacha seo á gcur i bhfeidhm. 2.I gcás ina n‑áireofar, faoi Riail Ghinearálta 5 den Chóras Comhchuibhithe, an phacáistíocht in éineacht leis an táirge chun críoch aicmithe, áireofar í chun an áit tionscnaimh a chinneadh. 3.Gabhálais, páirteanna breise agus uirlisí a sheoltar in éineacht le píosa trealaimh, meaisín, fearas nó feithicil, ar cuid den ghnáth-threalamh iad agus atá ar áireamh i bpraghas an ghnáth-threalaimh díreach ón monarcha, measfar gur cuid den phíosa trealaimh, den inneall, den fhearas nó den fheithicil sin iad. Airteagal 10 Tacair Maidir le tacair, mar a shainmhínítear i Riail Ghinearálta 3 den Chóras Comhchuibhithe iad, measfar gur tacair thionscnaimh iad más páirteanna tionscnaimh na páirteanna uile iontu. Dá ainneoin sin, nuair is tacar é atá comhdhéanta de tháirgí tionscnaimh agus de tháirgí neamhthionscnaimh, measfar gur tacar tionscnaimh an tacar ina iomláine, ar choinníoll nach mó luach na dtáirgí neamhthionscnaimh ná 15 % de phraghas an tacair díreach ón monarcha.

Airteagal 11 Eilimintí neodracha Chun a chinneadh an táirge tionscnaimh é an táirge, ní chuirfear san áireamh tionscnamh na nithe seo a leanas is féidir a úsáid le linn an mhonaraithe: (a)fuinneamh agus breosla; (b)gléasra agus trealamh; (c)meaisíní agus uirlisí; (d)aon earra eile nach dtéann isteach agus nach bhfuil ceaptha dul isteach i gcomhdhéanamh deiridh an táirge. Airteagal 12 Deighilt chuntasaíochta

1.Má úsáidtear ábhair idirmhalartacha tionscnaimh agus neamhthionscnaimh le linn oibriú nó próiseáil táirge, is féidir le hoibreoirí eacnamaíocha a áirithiú go ndéanfar ábhair a bhainistiú trí úsáid a bhaint as an modh deighilte cuntasaíochta, gan na hábhair a choimeád ar stoic ar leithligh. 2.Is féidir le hoibreoirí eacnamaíocha bainistiú táirgí idirmhalartacha tionscnaimh agus neamhthionscnaimh atá faoi cheannteideal 1701 a áirithiú trí úsáid a bhaint as an modh deighilte cuntasaíochta, gan na táirgí a choimeád ar stoic ar leithligh. 3.Féadfaidh Páirtithe Conarthacha Chomhaontú LEE ceanglas a leagan síos go gcuirfear deighilt chuntasaíochta i bhfeidhm ach údarú a fháil roimh ré ó na húdaráis chustaim. Féadfaidh na húdaráis chustaim an t‑údarú a dheonú faoi réir aon choinníoll a mheasann siad a bheith iomchuí agus déanfaidh siad faireachán ar an úsáid a bhainfear as an údarú. Féadfaidh na húdaráis chustaim an t‑údarú a tharraingt siar aon uair a bhainfidh an tairbhí úsáid mhíchuí as an údarú ar aon bhealach nó aon uair a mhainneoidh sé aon cheann de na coinníollacha eile a leagtar síos sna Rialacha seo a chomhlíonadh. Ní mór a áirithiú, trí úsáid a bhaint as an deighilt chuntasaíochta, nach mó, tráth ar bith, an méid táirgí a mheastar mar ‘tháirgí de thionscnamh an Limistéir Eorpaigh Eacnamaíoch’ ná an méid a mheasfaí dá n‑úsáidfí modh deighilte fisicí le haghaidh na stoc. Cuirfear an modh i bhfeidhm agus taifeadfar a chur i bhfeidhm ar bhonn na bprionsabal cuntasaíochta ginearálta is infheidhme sa Pháirtí Conarthach de Chomhaontú LEE. 4.Tairbhí an mhodha dá dtagraítear i míreanna 1 agus 2, soláthróidh sé cruthúnais tionscnaimh le haghaidh chainníocht na dtáirgí a bhféadfaí a mheas gur de thionscnamh an Limistéir Eorpaigh Eacnamaíoch iad, nó cuirfidh sé isteach ar na cruthúnais tionscnaimh sin. Ach iarratas a fháil ó na húdaráis chustaim, soláthróidh an tairbhí ráiteas faoin gcaoi ar bainistíodh na cainníochtaí. TEIDEAL III

CEANGLAIS CHRÍCHE

Airteagal 13 Prionsabal an chríochachais 1.Déanfar na coinníollacha a leagtar amach i dTeideal II a chomhlíonadh gan aon bhriseadh sa Limistéar Eorpach Eacnamaíochta. 2.Má dhéantar táirgí tionscnaimh a onnmhairíodh ón Limistéar Eorpach Eacnamaíochta go tír eile a chur ar ais, measfar gur táirgí neamhthionscnaimh iad, mura féidir an méid seo a leanas a léiriú chun sástacht na n‑údarás custaim: (i)gurb iad na táirgí céanna iad siúd a cuireadh ar ais agus iad siúd a onnmhairíodh; agus (j)nach ndearnadh aon oibríocht orthu thar mar is gá chun bail mhaith a choimeád orthu le linn dóibh a bheith sa tír sin nó le linn a n‑onnmhairithe. 3.Maidir le hoibriú nó próiseáil a dhéantar lasmuigh den Limistéar Eorpach Eacnamaíoch, ar ábhair a onnmhairítear ón Limistéar Eorpach Eacnamaíoch agus a ath-allmhairítear chuige ina dhiaidh sin, ní dhéanfaidh an méid sin difear do stádas tionscnaimh a fháil i gcomhréir leis na coinníollacha a leagtar amach i dTeideal II, ar choinníoll: (a)go bhfuarthas na hábhair sin ina n‑iomláine sa Limistéar Eorpach Eacnamaíoch nó go ndearnadh oibriú nó próiseáil orthu thar na hoibríochtaí dá dtagraítear in Airteagal 6 sular onnmhairíodh iad; agus (b)gur féidir a léiriú chun sástacht na n‑údarás custaim: (i)go bhfuarthas na táirgí a ath-allmhairíodh trí oibriú nó próiseáil a dhéanamh ar na hábhair a onnmhairíodh; agus (ii)i dtaca leis an mbreisluach iomlán a fuarthas lasmuigh den Limistéar Eorpach Eacnamaíoch, tríd an Airteagal seo a chur i bhfeidhm, nach mó an breisluach sin ná 10 % den phraghas díreach ón monarcha le haghaidh an táirge deiridh a maítear stádas tionscnaimh a bheith aige. 4.Chun críocha mhír 3 den Airteagal seo, na coinníollacha a leagtar amach i dTeideal II maidir le stádas tionscnaimh a fháil, ní bheidh feidhm ag na coinníollacha sin maidir le hoibriú nó próiseáil a dhéantar lasmuigh den Limistéar Eorpach Eacnamaíoch. Mar sin féin, i gcás ina gcuirtear i bhfeidhm, sa liosta in Iarscríbhinn II, riail chun stádas tionscnaimh an táirge deiridh a chinneadh lena socraítear luach uasta na n‑ábhar neamhthionscnaimh a ionchorpraítear, ní bheidh luach iomlán na n‑ábhar neamhthionscnaimh a ionchorpraítear i gcríoch an Pháirtí Chonarthaigh de Chomhaontú LEE, in éineacht leis an mbreisluach iomlán a fuarthas lasmuigh den Limistéar Eorpach Eacnamaíoch tríd an Airteagal seo a chur i bhfeidhm, ní bheidh sé níos mó ná an céatadán a luaitear. 5.Chun míreanna 3 agus 4 a chur i bhfeidhm, measfar go gciallóidh ‘breisluach iomlán’ gach costas arna thabhú lasmuigh den Limistéar Eorpach Eacnamaíoch, lena n‑áirítear luach na n‑ábhar a ionchorpraítear ansin. 6.Míreanna 3 ná 4 den Airteagal seo, ní bheidh feidhm acu maidir le táirgí nach gcomhlíonann na coinníollacha a leagtar amach sa liosta in Iarscríbhinn II ná maidir le táirgí nach féidir a mheas go ndearnadh oibriú nó próiseáil leordhóthanach orthu ach amháin má chuirtear an lamháltas ginearálta a shocraítear in Airteagal 5 i bhfeidhm. 7.Is faoi na socruithe próiseála amach, nó faoi shocruithe comhchosúla, a dhéanfar aon oibriú nó próiseáil den sórt a chumhdaítear leis an Airteagal seo agus a dhéantar lasmuigh den Limistéar Eorpach Eacnamaíoch. Airteagal 14 Neamhathrú

1.Ní bheidh feidhm leis an gcóir fhabhrach dá bhforáiltear faoi Chomhaontú LEE ach maidir le táirgí a chomhlíonfadh ceanglais na Rialacha seo agus a dhearbhófar le haghaidh allmhairiú i bPáirtí Conarthach de Chomhaontú LEE, ar choinníoll gurb iad sin na táirgí céanna a onnmhairíodh ón bpáirtí de Pháirtithe Conarthacha Chomhaontú LEE is onnmhaireoir. Ní bheidh athrú ná claochlú déanta ar na hearraí ar aon bhealach ná ní bheidh oibríochtaí déanta orthu ach amháin chun dea-bhail a choinneáil orthu nó chun marcanna, lipéid, séalaí nó aon doiciméad a chur leo nó a ghreamú díobh lena áirithiú go gcomhlíonfar ceanglais intíre shonracha de chuid an Pháirtí de Chomhaontú LEE is allmhaireoir arna ndéanamh faoi mhaoirseacht chustaim sa tríú tír (sna tríú tíortha) idirthurais, nó chun iad a roinnt sula ndéantar iad a dhearbhú le haghaidh úsáid intíre. 2.Féadfar táirgí nó coinsíneachtaí a stóráil ar choinníoll go bhfanfaidh siad faoi mhaoirseacht chustaim sa tríú tír (sna tríú tíortha) idirthurais. 3.Gan dochar do Theideal V den Fhoscríbhinn seo, féadfar táirgí nó coinsíneachtaí a roinnt ar choinníoll go bhfanfaidh siad faoi mhaoirseacht chustaim sa tríú tír (sna tríú tíortha) ina ndéantar an roinnt. 4.I gcás amhrais, féadfaidh an Páirtí Conarthach de Chomhaontú LEE is allmhaireoir, tráth ar bith, a iarraidh ar an allmhaireoir nó ar a ionadaí gach doiciméad iomchuí a chur faoina bhráid chun fianaise a sholáthar go bhfuil an tAirteagal seo á chomhlíonadh, fianaise is féidir a sholáthar trí aon fhianaise dhoiciméadach, agus go háirithe ar na bealaí seo a leanas: (a)doiciméid iompair chonarthacha amhail billí luchta; (b)fianaise fhíorasach nó nithiúil atá bunaithe ar mharcáil nó uimhriú pacáistí; (c)deimhniú neamhchúblála arna sholáthar ag údaráis chustaim na tíre (na dtíortha) idirthurais nó na tíre (na dtíortha) ina ndéantar an roinnt, nó aon doiciméid eile a léiríonn gur fhan na hearraí faoi mhaoirseacht chustaim sa tír (sna tíortha) idirthurais nó sa tír (sna tíortha) ina ndearnadh an roinnt; nó (d)aon fhianaise a bhaineann leis na hearraí féin. Airteagal 15 Taispeántais 1.Táirgí tionscnaimh a sheoltar lena dtaispeáint i dtír seachas tír a bhfuil an carnadh infheidhme maidir léi i gcomhréir le hAirteagail 7 agus 8 agus a dhíoltar tar éis an taispeántais lena n‑allmhairiú isteach sa Limistéar Eorpach Eacnamaíoch, tairbheoidh siad de Chomhaontú LEE tráth a n‑allmhairithe ar choinníoll go léireofar chun sástacht na n‑údarás custaim: (a)gur choinsínigh an t‑onnmhaireoir na táirgí sin ó Pháirtí Conarthach de Chomhaontú LEE chuig an tír ina raibh an taispeántas ar siúl agus gur thaispeáin sé ann iad; (b)go ndearna an t‑onnmhaireoir sin na táirgí a dhíol nó a dhiúscairt ar bhealach eile le duine i bPáirtí Conarthach eile de Chomhaontú LEE; (c)gur coinsíníodh na táirgí, le linn an taispeántais nó go díreach tar éis an taispeántais sa stát ar seoladh isteach ann iad lena dtaispeáint; agus (d)nár úsáideadh na táirgí, ó coinsíníodh iad lena dtaispeáint, chun aon chríoch seachas chun iad a léiriú ag an taispeántas. 2.Eiseofar cruthúnas tionscnaimh nó tarraingeofar suas cruthúnas tionscnaimh i gcomhréir le Teideal V den Fhoscríbhinn seo agus cuirfear isteach ar an ngnáthmhodh é chuig údaráis chustaim an Pháirtí Chonarthaigh de Chomhaontú LEE is allmhaireoir. Beidh ainm agus seoladh an taispeántais luaite air. Más gá, féadfar fianaise dhoiciméadach eile a éileamh maidir leis na coinníollacha inar taispeánadh iad.

3.Beidh feidhm ag mír 1 maidir le haon taispeántas trádála, tionscail, talmhaíochta nó ceardaíochta, aon aonach nó léiriú nó taispeántas poiblí comhchosúil nach n‑eagraítear chun críoch príobháideach i siopaí nó in áitribh ghnó d’fhonn táirgí eachtracha a dhíol agus a bhfanann na táirgí faoi rialú custaim ann. TEIDEAL IV AISÍOCAÍOCHT NÓ DÍOLÚINE Airteagal 16 Aisíocaíocht dleachtanna custaim nó díolúine uathu 1.Ábhair neamhthionscnaimh a mbaintear úsáid astu i monarú táirgí a thagann faoi Chaibidlí 50 go 63 den Chóras Comhchuibhithe, ar táirgí de thionscnamh an Limistéir Eorpaigh Eacnamaíoch iad a ndéantar cruthúnas tionscnaimh a eisiúint nó a tharraingt suas ina leith i gcomhréir le Teideal V den Fhoscríbhinn seo, ní dhéanfar dleachtanna custaim d’aon chineál a aisíoc maidir leis na hábhair sin, ná ní thabharfar díolúine uathu, sa Pháirtí Conarthach de Chomhaontú LEE is onnmhaireoir. 2.Beidh feidhm ag an toirmeasc i mír 1 maidir le haon socrú chun aisíoc, loghadh nó neamhíocaíocht a dhéanamh, go pointe áirithe nó go hiomlán, ar dhleachtanna custaim, nó ar mhuirir a bhfuil éifeacht choibhéiseach acu, is infheidhme in aon Pháirtí Conarthach de Chomhaontú LEE is onnmhaireoir maidir le hábhair a úsáidtear sa mhonarú, i gcás inarb infheidhme an t‑aisíoc, an loghadh nó an neamhíocaíocht sin, go sainráite nó iarbhír, sa chás go n‑onnmhairítear táirgí a fhaightear ó na hábhair sin seachas iad a choinneáil ansin le haghaidh úsáid intíre. 3.Beidh onnmhaireoir na dtáirgí atá cumhdaithe ag cruthúnas tionscnaimh ullamh tráth ar bith chun gach doiciméad iomchuí a chur faoi bhráid na n‑údarás custaim, arna iarraidh sin dóibh, lena gcruthaítear nach bhfuarthas aon aisíocaíocht i leith na n‑ábhar neamhthionscnaimh a úsáideadh chun na táirgí lena mbaineann a mhonarú agus gur íocadh, iarbhír, gach dleacht custaim nó muirear a bhfuil éifeacht choibhéiseach aige is infheidhme maidir le hábhair den sórt sin. 4.Ní bheidh feidhm ag an toirmeasc i mír 1 den Airteagal seo maidir le trádáil idir Páirtithe Conarthacha Chomhaontú LEE i gcás táirgí a fuair stádas tionscnaimh trí charnadh tionscnaimh a chur i bhfeidhm mar a chumhdaítear in Airteagal 7 (4) nó (5). TEIDEAL V CRUTHÚNAS TIONSCNAIMH Airteagal 17 Ceanglais ghinearálta

1.Tairbheoidh táirgí tionscnaimh, tráth a allmhaireofar iad go Páirtí Conarthach i gComhaontú LEE, d’fhorálacha Chomhaontú LEE ach ceann de na cruthúnais tionscnaimh seo a leanas a chur isteach: (a)deimhniú gluaiseachta EUR.1, a bhfuil sampla de in Iarscríbhinn IV a ghabhann leis an bhFoscríbhinn seo; (b)sna cásanna a shonraítear in Airteagal 18(1), dearbhú, dá ngairtear an ‘dearbhú tionscnaimh’ anseo feasta, arna thabhairt ag an onnmhaireoir ar shonrasc, ar nóta seachadta nó ar aon doiciméad tráchtála eile ina bhfuil tuairisc ar na táirgí lena mbaineann agus atá mionsonraithe go leor chun iad a shainaithint; tá téacs an dearbhaithe tionscnaimh in Iarscríbhinn III den Fhoscríbhinn seo. 2.D’ainneoin mhír 1 den Airteagal seo, i dtaca le táirgí tionscnaimh de réir bhrí na Rialacha seo, tairbheoidh na táirgí sin d’fhorálacha Chomhaontú LEE sna cásanna a shonraítear in Airteagal 27 gan aon ghá a bheith le haon cheann de na cruthúnais tionscnaimh dá dtagraítear i mír 1 den Airteagal seo a chur isteach. 3.Gan dochar do mhír 1, féadfaidh Páirtithe Conarthacha Chomhaontú LEE a aontú, ar mhaithe le trádáil fhabhrach eatarthu, go ndéanfar ráitis tionscnaimh arna dtarraingt suas ag onnmhaireoirí atá cláraithe i mbunachar sonraí leictreonach, i gcomhréir le reachtaíocht inmheánach na bPáirtithe, a chur in ionad na gcruthúnas tionscnaimh a liostaítear i bpointí (a) agus (b) de mhír 1. I dtaca le ráiteas tionscnaimh a úsáid, ráiteas arna tharraingt suas ag na honnmhaireoirí atá cláraithe i mbunachar sonraí leictreonach atá comhaontaithe ag dhá pháirtí nó níos mó de na Páirtithe Conarthacha cur i bhfeidhm, ní chuirfidh sé bac ar an úsáid a bhaintear as carnadh trasnánach le páirtithe eile de na Páirtithe Conarthacha cur i bhfeidhm. 4.Chun críocha mhír 1, féadfaidh Páirtithe Conarthacha Chomhaontú LEE aontú córas a bhunú lena gceadaítear cruthúnais tionscnaimh a liostaítear i bpointí (a) agus (b) de mhír 1 a eisiúint go leictreonach agus/nó a chur isteach go leictreonach. 5.Chun críoch Airteagal 7, i gcás ina gcuirtear Airteagal 8(4) i bhfeidhm, an t‑onnmhaireoir i bPáirtí Conarthach cur i bhfeidhm, a eiseoidh cruthúnas tionscnaimh nó a dhéanfaidh iarratas ar chruthúnas tionscnaimh ar bhonn cruthúnas tionscnaimh eile a tarscaoileadh ón oibleagáid an ráiteas in Airteagal 8(3) a chur san áireamh, déanfaidh sé gach beart is gá chun a áirithiú go gcomhlíonfar na coinníollacha maidir le carnadh a chur i bhfeidhm agus beidh sé ullamh chun na doiciméid ábhartha uile a chur faoi bhráid na n‑údarás custaim. Airteagal 18 Coinníollacha maidir le dearbhú tionscnaimh a tharraingt suas 1.Is féidir leis na daoine seo a leanas dearbhú tionscnaimh dá dtagraítear i bpointe (b) d’Airteagal 17(1) a tharraingt suas: (a)onnmhaireoir formheasta de réir bhrí Airteagal 19; nó (b)aon onnmhaireoir i gcás aon choinsíneacht arb éard atá inti pacáiste amháin nó níos mó ina bhfuil táirgí tionscnaimh nach mó a luach iomlán ná EUR 6 000. 2.Féadfar dearbhú tionscnaimh a tharraingt suas más féidir a mheas gur de thionscnamh an Limistéir Eorpaigh Eacnamaíoch nó an Pháirtí Chonarthaigh cur i bhfeidhm na táirgí agus má chomhlíonann siad na ceanglais eile atá sna Rialacha seo. 3.An t‑onnmhaireoir a tharraingíonn suas dearbhú tionscnaimh, beidh sé ullamh tráth ar bith, ar iarratas ó údaráis chustaim an Pháirtí Chonarthaigh de Chomhaontú LEE is onnmhaireoir, chun na doiciméid iomchuí uile a chur isteach lena gcruthaítear stádas tionscnaimh na dtáirgí lena mbaineann chomh maith le comhlíonadh na gceanglas eile atá sna Rialacha seo. 4.Is é an t‑onnmhaireoir a tharraingeoidh an dearbhú tionscnaimh suas tríd an dearbhú, a bhfuil a théacs in Iarscríbhinn III a ghabhann leis an bhFoscríbhinn seo, a chlóscríobh, a stampáil nó a phriontáil ar an sonrasc, ar an nóta seachadta nó ar aon doiciméad tráchtála eile, ag úsáid ceann de na leaganacha teanga a leagtar amach san Iarscríbhinn sin i gcomhréir le forálacha dhlí náisiúnta na tíre onnmhairithe. Má dhéantar an dearbhú a scríobh de láimh, is le dúch agus le carachtair phriontáilte a dhéanfar sin. 5.Beidh bunsíniú an onnmhaireora lámhscríofa ar dhearbhuithe tionscnaimh. Dá ainneoin sin, ní bheidh ar onnmhaireoir atá formheasta de réir bhrí Airteagal 19 na dearbhuithe sin a shíniú ar choinníoll go dtugann sé gealltanas i scríbhinn d’údaráis chustaim an Pháirtí Chonarthaigh de Chomhaontú LEE is onnmhaireoir á dhearbhú go nglacann sé freagracht iomlán as aon dearbhú tionscnaimh ar a bhfuil sé aitheanta, mar a ghlacfadh dá mbeadh sé sínithe de láimh aige. 6.Féadfaidh an t‑onnmhaireoir dearbhú tionscnaimh a tharraingt suas tráth a onnmhaireofar na táirgí a mbaineann sé leo, nó tar éis a n‑onnmhairithe (an ‘dearbhú tionscnaimh cúlghabhálach’) ar choinníoll go gcuirfear i láthair é sa tír allmhairiúcháin laistigh de 2 bhliain tar éis allmhairiú na dtáirgí a mbaineann sé leo.

I gcás ina ndéantar na coinsíneachtaí a roinnt i gcomhréir le hAirteagal 14(3) agus ar choinníoll go n‑urramaítear an sprioc-am céanna 2 bhliain, is é onnmhaireoir formheasta an Pháirtí Chonarthaigh de Chomhaontú LEE is onnmhaireoir na dtáirgí a tharraingeoidh suas an dearbhú tionscnaimh cúlghabhálach. Airteagal 19 Onnmhaireoir formheasta 1.Féadfaidh údaráis chustaim an Pháirtí Chonarthaigh de Chomhaontú LEE is onnmhaireoir, faoi réir na gceanglas náisiúnta, aon onnmhaireoir atá bunaithe sa Pháirtí Conarthach sin de Chomhaontú LEE (an ‘t-onnmhaireoir formheasta’) a údarú chun dearbhuithe tionscnaimh a tharraingt suas gan beann ar luach na dtáirgí lena mbaineann. 2.Ní mór don onnmhaireoir a iarann údarú den sórt sin, na ráthaíochtaí uile a tabhairt, chun sástacht na n‑údarás custaim, is gá chun a fhíorú go bhfuil stádas tionscnaimh ag na táirgí agus go gcomhlíonann siad na ceanglais eile atá sna Rialacha seo. 3.Tabharfaidh údaráis chustaim na tíre onnmhairithe uimhir údarúcháin chustaim don onnmhaireoir formheasta, agus beidh an uimhir sin le feiceáil ar an dearbhú tionscnaimh. 4.Déanfaidh na húdaráis chustaim a fhíorú go mbaintear úsáid chuí as an údarú. Féadfaidh siad an t‑údarú a tharraingt siar má bhaineann an t‑onnmhaireoir formheasta úsáid mhíchuí as agus déanfaidh siad amhlaidh mura dtugann an t‑onnmhaireoir formheasta na ráthaíochtaí dá dtagraítear i mír 2 a thuilleadh. Airteagal 20 Nós imeachta maidir le deimhniú gluaiseachta EUR.1 a eisiúint 1.Eiseoidh údaráis chustaim an Pháirtí Chonarthaigh de Chomhaontú LEE is onnmhaireoir deimhniú gluaiseachta EUR.1 ar iarratas i scríbhinn ón onnmhaireoir nó, faoi fhreagracht an onnmhaireora, óna ionadaí údaraithe. 2.Chun na críche sin, déanfaidh an t‑onnmhaireoir nó a ionadaí údaraithe an deimhniú gluaiseachta EUR.1 agus an fhoirm iarratais araon a líonadh isteach, nithe a bhfuil samplaí díobh in Iarscríbhinn IV a ghabhann leis an bhFoscríbhinn seo. Líonfar isteach na foirmeacha sin i gceann éigin de na teangacha inar tarraingíodh suas Comhaontú LEE agus i gcomhréir le forálacha dhlí náisiúnta an Pháirtí Chonarthaigh de Chomhaontú LEE is onnmhaireoir. Má dhéantar an dearbhú a scríobh de láimh, is le dúch agus le carachtair phriontáilte a dhéanfar sin. Cuirfear an tuairisc ar na táirgí sa bhosca atá ann chun na críche sin gan aon líne a fhágáil bán. Mura mbeidh an bosca líonta isteach ina iomláine, tarraingeofar líne chothrománach faoi bhun líne dheireanach na tuairisce agus crosálfar an spás bán. 3.Ba cheart an ráiteas i mBéarla ‘TRANSITIONAL RULES’ a bheith i mbosca 7 an deimhnithe gluaiseachta EUR.1. 4.An t‑onnmhaireoir a dhéanfaidh iarratas ar dhearbhú gluaiseachta EUR.1, beidh sé ullamh tráth ar bith, ar iarratas ó údaráis chustaim an Pháirtí Chonarthaigh de Chomhaontú LEE is onnmhaireoir agus ina n‑eisítear an deimhniú gluaiseachta EUR.1, chun na doiciméid iomchuí uile a chur isteach lena gcruthaítear stádas tionscnaimh na dtáirgí lena mbaineann chomh maith le comhlíonadh na gceanglas eile atá sna Rialacha seo. 5.Eiseoidh údaráis chustaim an Pháirtí Chonarthaigh de Chomhaontú LEE is onnmhaireoir deimhniú gluaiseachta EUR.1 más féidir a mheas gur táirgí tionscnaimh iad na táirgí lena mbaineann agus go gcomhlíonann siad na ceanglais eile atá sna Rialacha seo. 6.Déanfaidh na húdaráis chustaim a eiseoidh na deimhnithe gluaiseachta EUR.1 aon bheart is gá chun stádas tionscnaimh na dtáirgí agus comhlíonadh na gceanglas eile atá sna Rialacha seo a fhíorú. Chun na críche sin, beidh sé de cheart acu aon fhianaise a iarraidh agus aon imscrúdú a dhéanamh ar chuntais an onnmhaireora nó tabhairt faoi aon seiceáil eile a mheasfar a bheith iomchuí. Áiritheoidh siad freisin gur líonadh isteach go hiomchuí na foirmeacha dá dtagraítear i mír 2 den Airteagal seo. Go háirithe, seiceálfaidh siad ar líonadh isteach an spás don tuairisc ar na táirgí ar bhealach nach féidir cur leis go calaoiseach in aon chor. 7.Beidh dáta eisiúna an deimhnithe gluaiseachta EUR.1 luaite ar an deimhniú gluaiseachta EUR.1 i mBosca 11.

8.Eiseoidh na húdaráis chustaim deimhniú gluaiseachta EUR.1 agus cuirfear ar fáil don onnmhaireoir é a luaithe a bheidh fíor-onnmhairiú déanta nó áirithithe. Airteagal 21 Deimhnithe gluaiseachta EUR.1 a eisítear go cúlghabhálach 1.D’ainneoin Airteagal 20(8), féadfar deimhniú gluaiseachta EUR.1 a eisiúint tar éis onnmhairiú na dtáirgí lena mbaineann sé más rud é: (a)nár eisíodh é tráth an onnmhairithe de dheasca earráidí nó easnaimh neamhdheonacha nó dálaí eisceachtúla; (b)go léireofar chun sástacht na n‑údarás custaim gur eisíodh deimhniú gluaiseachta EUR.1 ach nár glacadh é tráth an allmhairithe ar chúiseanna teicniúla; (c)nárbh eol ceann scríbe na dtáirgí lena mbaineann tráth an onnmhairithe agus gur cinneadh é le linn a n‑iompair nó a stórála, agus i ndiaidh coinsíneachtaí a roinnt, más rud é gur roinneadh iad, i gcomhréir le hAirteagal 14(3); (d)gur eisíodh deimhniú gluaiseachta EUR.1 nó EUR.MED i gcomhréir le rialacha an Choinbhinsiúin réigiúnaigh maidir le rialacha tionscnaimh fabhracha Uile-Eora-Mheánmhara maidir le táirgí ar táirgí tionscnaimh freisin iad i gcomhréir leis na Rialacha seo. Déanfaidh an t‑onnmhaireoir gach beart is gá chun a áirithiú go gcomhlíonfar na coinníollacha maidir le carnadh a chur i bhfeidhm agus beidh sé ullamh chun na doiciméid ábhartha uile lena gcruthaítear go bhfuil stádas tionscnaimh ag an táirge i gcomhréir leis na rialacha seo a chur faoi bhráid na n‑údarás custaim; nó (e)eisíodh deimhniú gluaiseachta EUR.1 ar bhonn Airteagal 8(4) agus is gá Airteagal 8(3) a chur i bhfeidhm tráth an allmhairithe i bPáirtí Conarthach cur i bhfeidhm eile. 2.Chun mír 1 a chur chun feidhme, luafaidh an t‑onnmhaireoir ina iarratas áit agus dáta onnmhairithe na dtáirgí a mbaineann an deimhniú gluaiseachta EUR.1 leo agus na cúiseanna atá lena iarratas. 3.Ní fhéadfaidh na húdaráis chustaim deimhniú gluaiseachta EUR.1 a eisiúint go cúlghabhálach ach amháin tar éis dóibh a fhíorú go bhfuil an fhaisnéis atá in iarratas an onnmhaireora ag teacht leis an bhfaisnéis sa chomhad a chomhfhreagraíonn don iarratas sin, agus féadfaidh siad an deimhniú sin a eisiúint laistigh de 2 bhliain ó dháta an onnmhairithe. 4.I dteannta an cheanglais faoi Airteagal 20(3), beidh an frása seo a leanas scríofa i mBéarla mar fhormhuiniú ar dheimhniú gluaiseachta EUR.1 a eisítear go cúlghabhálach: ‘ISSUED RETROSPECTIVELY’. 5.Cuirfear an formhuiniú dá dtagraítear i mír 4 isteach i mBosca 7 de chuid an deimhnithe gluaiseachta EUR.1. Airteagal 22 Dúblach de dheimhniú gluaiseachta EUR.1 a eisiúint 1.Má goideadh, má cailleadh nó má scriosadh deimhniú gluaiseachta EUR.1, féadfaidh an t‑onnmhaireoir iarratas a chur isteach chuig na húdaráis chustaim a d’eisigh é ar dhúblach a tharraingeofar suas ar bhonn na ndoiciméad onnmhairiúcháin atá ina seilbh.

2.I dteannta an cheanglais faoi Airteagal 20(3), beidh an focal seo a leanas scríofa i mBéarla mar fhormhuiniú ar an dúblach a eiseofar i gcomhréir le mír 1 den Airteagal seo: ‘DUPLICATE’. 3.Cuirfear an formhuiniú dá dtagraítear i mír 2 isteach i mBosca 7 de chuid dhúblach an deimhnithe gluaiseachta EUR.1. 4.Beidh dáta eisiúna an bhundeimhnithe gluaiseachta EUR.1 scríofa ar an dúblach agus beidh feidhm aige ón dáta sin ar aghaidh. Airteagal 23 Bailíocht an chruthúnais tionscnaimh 1.Coinneoidh cruthúnas tionscnaimh a bhailíocht go ceann 10 mí tar éis an dáta a eisíodh nó a tarraingíodh suas é sa Pháirtí Conarthach de Chomhaontú LEE is onnmhaireoir, agus déanfar é a chur faoi bhráid údaráis chustaim an Pháirtí Chonarthaigh de Chomhaontú LEE is allmhaireoir laistigh den tréimhse sin. 2.Cruthúnais tionscnaimh a chuirfear faoi bhráid údaráis chustaim an Pháirtí Chonarthaigh de Chomhaontú LEE is allmhaireoir tar éis na tréimhse bailíochta dá dtagraítear i mír 1, féadfar iad a ghlacadh chun fabhair tharaife a chur i bhfeidhm, más de thoradh imthosca eisceachtúla nár cuireadh na doiciméid sin isteach faoin dáta deiridh de réir an tsocraithe. 3.I gcásanna eile ina ndéantar tíolacadh go déanach, féadfaidh údaráis chustaim an Pháirtí Chonarthaigh de Chomhaontú LEE is allmhaireoir glacadh le cruthúnais tionscnaimh más rud é gur cuireadh na táirgí faoi bhráid an lucht custaim roimh an dáta deiridh sin. Airteagal 24 Saorchriosanna 1.I gcás táirgí atá á dtrádáil faoi chumhdach cruthúnais tionscnaimh agus atá ag dul, le linn a n‑iompair, trí shaorchrios ina gcríoch, déanfaidh Páirtithe Conarthacha Chomhaontú LEE gach beart is gá chun a áirithiú nach gcuirfear earraí eile ina n‑ionad agus nach ndéanfar láimhseáil orthu seachas gnáthoibríochtaí atá ceaptha meathlú orthu a chosc. 2.De mhaolú ar mhír 1, i gcás ina ndéanfar táirgí de thionscnamh an Limistéir Eorpaigh Eacnamaíoch, nó táirgí de thionscnamh Páirtí Chonarthaigh cur i bhfeidhm, a allmhairiú isteach i saorchrios faoi chumhdach cruthúnais tionscnaimh agus go ndéantar cóireáil nó próiseáil orthu, féadfar cruthúnas tionscnaimh nua a eisiúint nó a tharraingt suas, má chomhlíonann an chóireáil nó an phróiseáil a rinneadh forálacha na Rialacha seo. Airteagal 25 Ceanglais allmhairiúcháin

Cuirfear cruthúnais tionscnaimh faoi bhráid údaráis chustaim an Pháirtí Chonarthaigh de Chomhaontú LEE is allmhaireoir i gcomhréir leis na nósanna imeachta is infheidhme sa Pháirtí Conarthach sin de Chomhaontú LEE. Airteagal 26 Allmhairiú i dtráthchodanna I gcás ina ndéanfar, ar iarratas ón allmhaireoir agus faoi réir na gcoinníollacha atá leagtha síos ag údaráis chustaim an Pháirtí Chonarthaigh de Chomhaontú LEE is allmhaireoir, táirgí atá díchóimeáilte nó neamhchóimeáilte de réir bhrí Riail Ghinearálta 2(a) um léirmhíniú ar an gCóras Comhchuibhithe faoi chuimsiú Roinn XVI agus Roinn XVII nó cheannteideal 7308 agus cheannteideal 9406, i gcás ina ndéanfar táirgí den sórt sin a allmhairiú i dtráthchodanna, cuirfear aon chruthúnas tionscnaimh amháin faoi bhráid na n‑údarás custaim tráth a allmhaireofar an chéad tráthchuid. Airteagal 27 Díolúintí ó chruthúnas tionscnaimh 1.Táirgí a sheolfar ina bpacáistí beaga ó dhaoine príobháideacha chuig daoine príobháideacha nó atá ina gcuid de bhagáiste pearsanta taistealaí, ligfear isteach i gcáil táirgí tionscnaimh iad gan cruthúnas tionscnaimh a bheith curtha isteach, ar choinníoll nach bhfuil na táirgí sin á n‑allmhairiú lena dtrádáil agus gur dearbhaíodh go gcomhlíonann siad ceanglais na Rialacha seo agus nach bhfuil aon amhras ann ná go bhfuil an dearbhú sin fíor. 2.Ní mheasfar i leith allmhairí gur allmhairí lena dtrádáil iad má chomhlíontar na coinníollacha uile seo a leanas: (a)gur allmhairí ócáideacha iad; (b)nach bhfuil sna hallmhairí ach táirgí le haghaidh úsáid phearsanta na bhfaighteoirí nó na dtaistealaithe nó a dteaghlaigh amháin; (c)más léir ar chineál agus ar chainníocht na dtáirgí nach bhfuil aon chríoch thrádála beartaithe dóibh. 3.Ní ceadmhach luach iomlán na dtáirgí sin a bheith os cionn EUR 500 i gcás pacáistí beaga nó EUR 1 200 i gcás táirgí atá ina gcuid de bhagáiste pearsanta taistealaí. Airteagal 28 Neamhréitigh agus earráidí foirmiúla

1.I gcás ina dtiocfar ar neamhréitigh bheaga idir na ráitis a rinneadh sa chruthúnas tionscnaimh agus na ráitis a rinneadh sna doiciméid a cuireadh isteach chuig an oifig chustaim chun na foirmiúlachtaí a chomhlíonadh maidir leis na táirgí sin a allmhairiú, ní chuirfidh sin an cruthúnas tionscnaimh ar neamhní ar fad ipso facto má chruthaítear go hiomchuí go bhfreagraíonn an doiciméad sin do na táirgí a cuireadh isteach. 2.Earráidí ar léir gur earráidí foirmiúla iad amhail earráidí cló ar chruthúnas tionscnaimh, ní dhiúltófar do na doiciméid dá dtagraítear i mír 1 den Airteagal sin dá ndeasca mura cúis amhrais iad maidir le cruinneas na ráiteas atá sna doiciméid sin. Airteagal 29 Dearbhuithe soláthraí 1.Nuair a eisítear deimhniú gluaiseachta EUR.1 i bPáirtí Conarthach de Chomhaontú LEE, nó nuair a tharraingítear suas dearbhú tionscnaimh le haghaidh táirgí tionscnaimh, i leith táirgí tionscnaimh, ar úsáideadh ina monarú, i gcomhréir le hAirteagal 7(3) nó Airteagal 7(4), earraí de thionscnamh Páirtí Chonarthaigh cur i bhfeidhm eile, arb earraí iad ar a ndearnadh oibriú nó próiseáil sa Pháirtí Conarthach sin gan stádas tionscnaimh fabhrach a fháil, cuirfear san áireamh an dearbhú soláthraí a tugadh i leith na n‑earraí sin i gcomhréir leis an Airteagal seo. 2.Beidh an dearbhú soláthraí dá dtagraítear i mír 1 ina fhianaise ar an oibriú nó ar an bpróiseáil a rinneadh ar na hearraí lena mbaineann sa Limistéar Eorpach Eorpaigh Eacnamaíoch nó i bpáirtí de na Páirtithe Conarthacha cur i bhfeidhm, chun a chinneadh an bhféadfar na táirgí, ar úsáideadh na hearraí sin ina monarú, a mheas mar tháirgí de thionscnamh an Limistéir Eorpaigh Eacnamaíoch agus an gcomhlíonann siad ceanglais eile na Rialacha seo. 3.Ach amháin sna cásanna dá dtagraítear i mír 4, tarraingeoidh an soláthraí suas dearbhú soláthraí ar leithligh le haghaidh gach coinsíneachta earraí, san fhoirm a leagtar síos in Iarscríbhinn VI, ar leathanach páipéir i gceangal leis an sonrasc, leis an nóta seachadta nó le haon doiciméad tráchtála eile ina bhfuil tuairisc ar na hearraí lena mbaineann, ar tuairisc í atá mionsonraithe go leor chun iad a shainaithint. 4.Maidir le hearraí lena bhfuiltear ag súil go leanfaidh de bheith seasta ar feadh tréimhse an oibriú nó an phróiseáil a dhéantar orthu sa Limistéar Eorpach Eacnamaíoch nó i bpáirtí de na Páirtithe Conarthacha cur i bhfeidhm, i gcás ina gcuireann soláthraí na hearraí sin ar fáil do chustaiméir go tráthrialta féadfaidh sé aon dearbhú soláthraí amháin a sholáthar lena gcumhdófar coinsíneachtaí earraí ina dhiaidh sin (an ‘dearbhú soláthraí fadtéarmach’). Is gnách go bhféadfaidh an dearbhú soláthraí fadtéarmach a bheith bailí ar feadh tréimhse suas le 2 bhliain ón dáta a tharraingeofar suas an dearbhú. An Páirtí Conarthach cur i bhfeidhm, arb é an áit a dtarraingítear suas an dearbhú é, is iad údaráis chustaim an Pháirtí sin a leagann síos na coinníollacha faoina bhféadfar tréimhsí níos faide a úsáid. Tarraingeoidh an soláthraí suas an dearbhú soláthraí fadtéarmach san fhoirm a leagtar síos in Iarscríbhinn VII agus beidh tuairisc ann ar na hearraí lena mbaineann, tuairisc a bheidh mionsonraithe go leor chun iad a shainaithint. Cuirfear é ar fáil don chustaiméir lena mbaineann sula dtabharfar an chéad choinsíneacht earraí dó a chumhdaítear leis an dearbhú sin nó i dteannta a chéad choinsíneachta. Cuirfidh an soláthraí an custaiméir ar an eolas láithreach bonn mura bhfuil feidhm a thuilleadh leis an dearbhú soláthraí fadtéarmach maidir leis na hearraí arna soláthar. 5.Déanfar na dearbhuithe soláthraí fadtéarmacha dá dtagraítear i míreanna 3 agus 4 a chlóscríobh nó a phriontáil i gceann de theangacha Chomhaontú LEE, i gcomhréir le dlí náisiúnta an pháirtí de na Páirtithe Conarthacha cur i bhfeidhm arb é an páirtí é inar tarraingíodh suas an dearbhú, agus beidh bunsíniú an tsoláthraí lámhscríofa orthu. Féadfaidh an dearbhú a bheith scríofa de láimh freisin; sa chás sin, is le dúch agus le carachtair phriontáilte a dhéanfar sin. 6.Beidh an soláthraí a tharraingíonn suas an dearbhú ullamh tráth ar bith, ar iarratas ó údaráis chustaim an Pháirtí Chonarthaigh cur i bhfeidhm, arb é an áit a dtarraingítear suas an dearbhú é, na doiciméid iomchuí uile a chur ar fáil lena gcruthaítear go bhfuil an fhaisnéis a thugtar sa dearbhú ceart. Airteagal 30 Suimeanna arna sloinneadh in euro 1.Chun críocha phointe (b) d’Airteagal 18(1) agus Airteagal 27(3) a chur i bhfeidhm i gcás ina sonrasctar na táirgí sin in airgeadra seachas an euro, déanfaidh gach tír lena mbaineann, déanfaidh siad suimeanna coibhéiseach leis na suimeanna arna sloinneadh in euro a shocrú go bliantúil in airgeadraí náisiúnta Pháirtithe Conarthacha Chomhaontú LEE. 2.Beidh pointe (b) Airteagal 18(1) nó Airteagal 27(3) ina sochar ag coinsíneacht trí thagairt don airgeadra ina dtarraingeofar suas an sonrasc, de réir na suime a shocraigh an tír lena mbaineann. 3.Beidh na suimeanna atá le húsáid in aon airgeadra náisiúnta áirithe coibhéiseach san airgeadra sin leis na suimeanna arna sloinneadh in euro an chéad lá oibre de mhí Dheireadh Fómhair. Cuirfear na suimeanna in iúl don Choimisiún Eorpach faoin 15 Deireadh Fómhair agus beidh feidhm acu ón 1 Eanáir na bliana ina dhiaidh sin. Is é an Coimisiún Eorpach a fhógróidh na suimeanna ábhartha sin do na tíortha uile. 4.An tsuim a thagann mar thoradh ar chomhshó na suime arna sloinneadh in euro isteach ina hairgeadra náisiúnta, féadfaidh Páirtithe Conarthacha Chomhaontú LEE an tsuim sin a shlánú suas nó síos. Ní ceadmhach difear níos mó ná 5 % a bheith idir an tsuim arna comhshó agus an tsuim arna slánú. Féadfaidh Páirtí an choibhéis ina airgeadra náisiúnta féin den tsuim atá sloinnte in euro a choinneáil má thagann méadú níos lú ná 15 % ar an gcoibhéis ina hairgeadra náisiúnta féin as comhshó na suime sin, sula ndéanfar aon slánú uirthi tráth an choigeartaithe bhliantúil dá bhforáiltear i mír 3. Féadfar gan an choibhéis in airgeadra náisiúnta na tíre a athrú más rud é go dtiocfadh laghdú ar an luach coibhéiseach sin de thoradh a comhshóite.

5.Déanfaidh Comhchoiste LEE na suimeanna arna sloinneadh in euro a athbhreithniú ar iarratas ó Pháirtí Conarthach de Chomhaontú LEE. Agus an t‑athbhreithniú siúd á dhéanamh aige, cuirfidh Comhchoiste LEE san áireamh a inmhianaithe atá sé éifeachtaí na dteorainneacha i gceist a choimeád i dtéarmaí réadacha. Chun na críche sin, féadfaidh sé cinneadh a dhéanamh na suimeanna atá sloinnte in euro a mhodhnú. TEIDEAL VI

PRIONSABAIL AN CHOMHAIR

AGUS NA FIANAISE DOICIMÉADAÍ Airteagal 31 Fianaise dhoiciméadach, cruthúnas tionscnaimh agus doiciméid tacaíochta a chaomhnú 1.Onnmhaireoir ag a bhfuil dearbhú tionscnaimh tarraingthe suas nó ag a bhfuil iarratas curtha isteach ar dheimhniú gluaiseachta EUR.1, coimeádfaidh sé cóip chrua nó leagan leictreonach de na cruthúnais tionscnaimh sin agus de gach doiciméad lena dtacaítear le stádas tionscnaimh an táirge, go ceann 3 bliana ar a laghad ón dáta a eisíodh an dearbhú tionscnaimh nó a tarraingíodh suas é. 2.An soláthraí a tharraingíonn suas dearbhú soláthraí, coimeádfaidh sé, ar feadh 3 bliana ar a laghad, cóipeanna den dearbhú agus de gach sonrasc, nóta seachadta nó doiciméad tráchtála eile dá gceanglaítear an dearbhú sin mar iarscríbhinn, chomh maith leis na doiciméid dá dtagraítear in Airteagal 29(6). An soláthraí a tharraingíonn suas dearbhú soláthraí fadtéarmach, coimeádfaidh sé, ar feadh 3 bliana ar a laghad, cóipeanna den dearbhú agus de gach sonrasc, nóta seachadta nó doiciméad tráchtála eile a bhaineann le hearraí a chumhdaítear leis an dearbhú sin agus a seoladh chuig an gcustaiméir lena mbaineann, chomh maith leis na doiciméid dá dtagraítear in Airteagal 29(6). Tosóidh an tréimhse sin ar dháta éaga bhailíocht an dearbhaithe soláthraí fhadtéarmaigh. 3.Chun críocha mhír 1 den Airteagal seo, is iad seo a leanas, inter alia, na doiciméid lena dtacaítear le stádas tionscnaimh an táirge: (a)fianaise dhíreach ar na próisis a rinne an t‑onnmhaireoir nó an soláthraí chun an táirge a fháil, ar fianaise í, mar shampla, atá ina chuid cuntas nó ina leabharchoimeád inmheánach; (b)doiciméid lena gcruthaítear stádas tionscnaimh na n‑ábhar a úsáideadh, ar doiciméid iad arna n‑eisiúint nó arna dtarraingt suas, i gcomhréir lena reachtaíocht náisiúnta, sa Pháirtí Conarthach cur i bhfeidhm ábhartha; (c)doiciméid lena dtugtar cruthúnas maidir le hoibriú nó próiseáil na n‑ábhar sa Pháirtí Conarthach ábhartha de Chomhaontú LEE, arna dtarraingt suas nó arna n‑eisiúint sa Pháirtí Conarthach sin de Chomhaontú LEE i gcomhréir lena reachtaíocht náisiúnta; (d)dearbhuithe tionscnaimh nó deimhnithe gluaiseachta EUR.1 lena gcruthaítear stádas tionscnaimh na n‑ábhar a úsáideadh, arna dtarraingt suas nó arna n‑eisiúint i bPáirtithe Conarthacha Chomhaontú LEE i gcomhréir leis na Rialacha seo; (e)fianaise iomchuí a bhaineann le hoibriú nó próiseáil a rinneadh lasmuigh den Limistéar Eorpach Eacnamaíoch trí Airteagail 13 agus 14 a chur i bhfeidhm, lena gcruthaítear go gcomhlíontar ceanglais na nAirteagal sin. 4.Údaráis chustaim an Pháirtí Chonarthaigh de Chomhaontú LEE is onnmhaireoir a eiseoidh na deimhnithe gluaiseachta EUR.1, coimeádfaidh siad an fhoirm iarratais dá dtagraítear in Airteagal 20(2) ar feadh 3 bliana ar a laghad. 5.Déanfaidh údaráis chustaim an Pháirtí Chonarthaigh de Chomhaontú LEE is allmhaireoir na dearbhuithe tionscnaimh agus na deimhnithe gluaiseachta EUR.1 a chuirtear faoina mbráid a choimeád ar feadh 3 bliana ar a laghad. 6.I dtaca le dearbhuithe soláthraí lena gcruthaítear go ndearnadh oibriú nó próiseáil, ar na hábhair a úsáideadh, i bPáirtí Conarthach cur i bhfeidhm nó sa Limistéar Eorpach Eacnamaíoch, ar dearbhuithe iad a tarraingíodh suas sa Pháirtí Conarthach cur i bhfeidhm sin nó sa Limistéar Eorpach Eacnamaíoch, déileálfar leo mar dhoiciméad dá dtagraítear in Airteagal 18(3), Airteagal 20(4) agus Airteagal 29(6) a úsáidtear chun a chruthú gur féidir a mheas gur táirgí de thionscnamh an pháirtí sin de na Páirtithe Conarthacha cur i bhfeidhm nó de thionscnamh an Limistéir Eorpaigh Eacnamaíoch iad na táirgí arna gcumhdach le deimhniú gluaiseachta EUR.1 nó le dearbhú tionscnaimh agus go gcomhlíonann siad ceanglais eile na Rialacha seo.

Airteagal 32 Díospóidí a réiteach I gcásanna ina n‑éireoidh díospóidí i ndáil leis na nósanna imeachta fíorúcháin faoi Airteagail 34 agus 35, nó i ndáil le léirmhíniú na Foscríbhinne seo, ar díospóidí iad nach féidir a réiteach idir na húdaráis chustaim a d’iarr fíorú agus na húdaráis chustaim a bhí freagrach as an bhfíorú sin a chur i gcrích, cuirfear na díospóidí sin faoi bhráid Chomhchoiste LEE. I ngach cás, i dtaca le díospóidí idir an t‑allmhaireoir agus údaráis chustaim an Pháirtí Chonarthaigh de Chomhaontú LEE is allmhaireoir a réiteach, is i gcomhréir le reachtaíocht na tíre sin a réiteofar na díospóidí sin.



TEIDEAL VII COMHAR RIARACHÁIN Airteagal 33 Fógra agus comhar 1.Cuirfidh údaráis chustaim Pháirtithe Conarthacha Chomhaontú LEE ar fáil dá chéile clónna samplacha de stampaí a úsáidtear ina n‑oifigí custaim le haghaidh eisiúint deimhnithe gluaiseachta EUR.1, chomh maith le samhlacha na n‑uimhreacha údaraithe a deonaíodh d’onnmhaireoirí formheasta agus seoltaí na n‑údarás custaim ar a bhfuil an fhreagracht maidir le fíorú na ndeimhnithe agus na ndearbhuithe tionscnaimh sin. 2.Chun a áirithiú go gcuirfear na Rialacha seo i bhfeidhm go hiomchuí, tabharfaidh Páirtithe Conarthacha Chomhaontú LEE cúnamh dá chéile, trí na húdaráis chustaim inniúla, maidir le barántúlacht na ndeimhnithe gluaiseachta EUR.1, na ndearbhuithe tionscnaimh, na ndearbhuithe soláthraí agus chruinneas na faisnéise atá sna doiciméid sin a sheiceáil. Airteagal 34 Cruthúnais tionscnaimh a fhíorú 1.Déanfar fíoruithe iardain ar chruthúnais tionscnaimh go randamach nó i gcásanna ina bhfuil amhras réasúnta ar údaráis chustaim an Pháirtí Chonarthaigh de Chomhaontú LEE is allmhaireoir faoi bharántúlacht na ndoiciméad sin, faoi stádas tionscnaimh na dtáirgí lena mbaineann nó faoi chomhlíonadh cheanglais eile na Rialacha seo.

2.I gcás ina n‑iarrfaidh siad fíorú iardain, déanfaidh údaráis chustaim an Pháirtí Chonarthaigh de Chomhaontú LEE is allmhaireoir an deimhniú gluaiseachta EUR.1 agus an sonrasc, má cuireadh isteach sonrasc, agus an dearbhú tionscnaimh, nó cóipeanna de na doiciméid sin, a chur ar ais chuig údaráis chustaim an Pháirtí Chonarthaigh de Chomhaontú LEE is onnmhaireoir agus tabharfaidh siad, más iomchuí, na cúiseanna atá le fíorú a iarraidh. Aon doiciméid agus aon fhaisnéis a fuarthas ina dtabharfar le fios go bhfuil an fhaisnéis a tugadh sa chruthúnas tionscnaimh míchruinn, seolfar ar aghaidh iad chun tacú leis an iarraidh ar fhíorú. 3.Is iad údaráis chustaim an Pháirtí Chonarthaigh de Chomhaontú LEE is onnmhaireoir a dhéanfaidh an fíorú. Chun na críche sin, beidh sé de cheart acu aon fhianaise a iarraidh agus aon imscrúdú a dhéanamh ar chuntais an onnmhaireora nó tabhairt faoi aon seiceáil eile a mheasfar a bheith iomchuí. 4.Má chinneann údaráis chustaim an Pháirtí Chonarthaigh de Chomhaontú LEE is allmhaireoir an chóir fhabhrach le haghaidh na dtáirgí lena mbaineann a chur ar fionraí go dtí go dtiocfaidh torthaí an fhíoraithe sin isteach, tairgfear scaoileadh na dtáirgí don allmhaireoir faoi réir aon bheart réamhchúraim a mheasfar a bheith riachtanach. 5.Cuirfear torthaí an fhíoraithe in iúl do na húdaráis chustaim a d’iarr an fíorú sin a luaithe is féidir. Léireoidh na torthaí sin go soiléir cé acu atá na doiciméid barántúil nó nach bhfuil agus an féidir a mheas gur táirgí de thionscnamh an Limistéir Eorpaigh Eacnamaíoch iad na táirgí lena mbaineann agus go gcomhlíonann siad ceanglais eile na Rialacha seo. 6.Más rud é, i gcás ina bhfuil amhras réasúnta ann, nach bhfuarthas aon fhreagra faoi cheann 10 mí ó dháta na hiarrata ar fhíorú, nó mura leor an fhaisnéis chun barántúlacht an doiciméid i gceist nó fíorthionscnamh na dtáirgí a chinneadh, déanfaidh na húdaráis chustaim a d’iarr an fíorú, ach amháin i gcúinsí eisceachtúla, teidlíocht ar an gcóir fhabhrach a dhiúltú. Airteagal 35 Na dearbhuithe soláthraí a fhíorú 1.Féadfar fíoruithe iardain a dhéanamh ar dhearbhuithe soláthraí nó ar dhearbhuithe soláthraí fadtéarmach go randamach nó nuair atá amhras réasúnta ar údaráis chustaim Páirtí Chonarthaigh de Chomhaontú LEE, arb é an páirtí é inar cuireadh na dearbhuithe sin san áireamh chun deimhniú gluaiseachta EUR.1 a eisiúint nó chun dearbhú tionscnaimh a tharraingt suas, ar amhras é faoi bharántúlacht an doiciméid nó faoi chruinneas na faisnéise atá sa doiciméad sin. 2.Chun forálacha mhír 1 a chur chun feidhme, déanfaidh údaráis chustaim an Pháirtí dá dtagraítear i mír 1 an dearbhú soláthraí nó an dearbhú soláthraí fadtéarmach agus na sonraisc, na nótaí seachadta nó aon doiciméad tráchtála eile lena mbaineann earraí arna gcumhdach ag an dearbhú sin, a sheoladh ar ais chuig údaráis chustaim an pháirtí sin de na Páirtithe Conarthacha cur i bhfeidhm inar tarraingíodh suas an dearbhú agus tabharfaidh siad, de réir mar is iomchuí, na cúiseanna atá le substaint nó le foirm na hiarrata ar fhíorú. Seolfaidh siad ar aghaidh, mar thaca leis an iarraidh ar fhíorú iardain, aon doiciméid nó aon fhaisnéis a fuarthas a thugann le tuiscint gur faisnéis mhícheart an fhaisnéis a thugtar sa dearbhú soláthraí nó sa dearbhú soláthraí fadtéarmach. 3.Údaráis chustaim an Pháirtí Chonarthaigh cur i bhfeidhm, arb é an Páirtí é inar tarraingíodh suas an dearbhú soláthraí nó an dearbhú soláthraí fadtéarmach é, is iad na húdaráis sin a dhéanfaidh an fíorú. Chun na críche sin, beidh sé de cheart acu aon fhianaise a iarraidh agus aon imscrúdú a dhéanamh ar chuntais an tsoláthraí nó tabhairt faoi aon seiceáil eile a mheasfaidh siad a bheith iomchuí. 4.Cuirfear torthaí an fhíoraithe in iúl do na húdaráis chustaim a d’iarr an fíorú sin a luaithe is féidir. Tabharfaidh na torthaí sin le fios go soiléir an faisnéis chruinn is ea an fhaisnéis a thugtar sa dearbhú soláthraí nó sa dearbhú soláthraí fadtéarmach agus cuirfidh siad ar chumas na n‑údarás custaim a chinneadh an bhféadfar, agus cá mhéad a fhéadfar, an dearbhú sin a chur san áireamh chun deimhniú gluaiseachta EUR.1 a eisiúint nó chun dearbhú tionscnaimh a tharraingt suas. Airteagal 36 Pionóis Déanfaidh gach Páirtí Conarthach de Chomhaontú LEE foráil maidir le pionóis choiriúla, shibhialta nó riaracháin a fhorchur i leith sáruithe ar a reachtaíocht náisiúnta lena mbaineann na Rialacha seo.





TEIDEAL VIII

FOSCRÍBHINN A A CHUR I bhFEIDHM Airteagal 37 Lichtinstéin Gan dochar d’Airteagal 2, déanfar aon táirge de thionscnamh Lichtinstéin, de thoradh an aontais custaim idir an Eilvéis agus Lichtinstéin, a mheas mar tháirge de thionscnamh na hEilvéise. Airteagal 38 Poblacht San Mairíne Gan dochar d’Airteagal 2, déanfar aon táirge de thionscnamh Phoblacht San Mairíne, mar gheall ar an aontas custaim idir an tAontas Eorpach agus Poblacht San Mairíne, a mheas mar tháirge de thionscnamh an Aontais Eorpaigh. Airteagal 39 Prionsacht Andóra Gan dochar d’Airteagal 2, aon táirge de thionscnamh Phrionsacht Andóra a aicmítear faoi Chaibidlí 25 go 97 den Chóras Comhchuibhithe, mar gheall ar an aontas custaim idir an tAontas Eorpach agus Prionsacht Andóra, measfar é a bheith ina tháirge de thionscnamh an Aontais Eorpaigh. Airteagal 40 Ceuta agus Melilla 1.Chun críocha na Rialacha seo, ní bheidh Ceuta agus Melilla cumhdaithe ag an téarma ‘LEE’.

2.Chun Prótacal 49 a ghabhann le Comhaontú LEE a bhaineann le táirgí de thionscnamh Ceuta agus Melilla a chur i bhfeidhm, beidh feidhm ag na Rialacha seo mutatis mutandis faoi réir na gcoinníollacha speisialta a leagtar amach in Iarscríbhinn V.



IARSCRÍBHINN I NÓTAÍ RÉAMHRÁITEACHA A GHABHANN LEIS AN LIOSTA IN IARSCRÍBHINN II Nóta 1 – Réamhrá ginearálta Leagtar amach sa liosta seo na coinníollacha is gá a chomhlíonadh maidir le gach táirge chun go measfar iad a bheith ina dtáirgí a ndearnadh oibriú nó próiseáil leordhóthanach orthu de réir bhrí Airteagal 4 de Theideal II den Fhoscríbhinn seo. Tá ceithre chineál éagsúla rialach ann, agus athraíonn siad de réir an táirge: (a)trí oibriú nó trí phróiseáil, ní théitear thar uasmhéid d’ábhair neamhthionscnaimh; (b)trí oibriú nó trí phróiseáil, éiríonn ceannteideal 4 dhigit an Chórais Chomhchuibhithe nó fo-cheannteideal 6 dhigit an Chórais Chomhchuibhithe don táirge monaraithe éagsúil le ceannteideal 4 dhigit an Chórais Chomhchuibhithe nó le fo-cheannteideal 6 dhigit an Chórais Chomhchuibhithe faoi seach do na hábhair arna n‑úsáid; (